Inilah 5 Taktik Keji Penculik Yang Sering Digunakan Untuk Menculik Kanak-Kanak

Banyak kes culik yang telah berlaku dan ibu bapa juga telah banyak mengambil langkah berjaga-jaga supaya mengelakkan perkara sebegini daripada berlaku. Ibu bapa banyak menasihati anak-anak untuk tidak bercakap dengan orang yang tidak dikenali kerana berkemungkinan besar mereka ialah orang jahat.

Bagi kanak-kanak, mereka menganggap yang penculik ini akan datang dalam keadaan yang menakutkan dengan berpakaian mencurigakan seperti kot gelap. Walau bagaimanapun, sebenarnya kebanyakkan penculik merupakan mereka yang berpakaian kemas dan sangat peramah dan ini membuatkan kanak-kanak mudah mempercayai mereka.

Statistik juga menunjukkan bahawa penculik bukanlah datang daripada orang asing kerana hanya 24% penculik tergolong daripada jenis ini sebaliknya penculik sebenarnya datang daripada kenalan atau keluarga kita sendiri.

Tujuan utama artikel ini ditulis adalah untuk meningkatkan kesedaran tentang tipu helah ini dan juga supaya masyarakat dan orang awam lebih peka dengan tanda-tanda sebegini supaya mereka dapat mencegah penculikkan daripada berlaku di depan mata mereka sendiri.

Ramai ibu bapa yang mendidik anak-anaknya untuk berbuat baik kepada semua orang dan didikan ini banyak diambil kesempatan oleh penculik untuk mereka menggunakan tipu helah mereka sendiri. Ada di antara penculik yang akan mendekati kanak-kanak dengan memberitahu bahawa mereka telah kehilangan kucing atau anjing mereka semasa berjalan-jalan di taman.

Kanak-kanak yang tidak berdosa pasti akan berasa kasihan dan ingin membantu individu yang telah kehilangan haiwan peliharaan mereka ini tapi tanpa kanak-kanak itu sedari mereka telah terperangkap dalam tipu helah penculik itu. Sebagai warga masyarakat yang prihatin, ibu bapa perlu sentiasa mengawasi kanak-kanak sepanjang masa terutama di tempat awam seperti taman permainan.

Ramai juga ibu bapa yang membiarkan kanak-kanak berusia 7-12 tahun untuk pergi ke taman permainan bersama rakan-rakan mereka tetapi sebaiknya mereka ditemani oleh sekurang-kurangnya satu orang dewasa. Orang awam yang menyaksikan helah ini digunakan perlu peka dan mengambil langkah pantas untuk memastikan kanak-kanak itu tidak dibawa lari.

Ada di antara penculik ini akan bertanyakan jalan kepada kanak-kanak sedangkan mereka mempunyai agenda disebalik soalan tersebut. Kanak-kanak sering diajar untuk membantu mereka yang memerlukan jadi perkara ini juga banyak diambil kesempatan oleh penculik namun ia boleh dielakkan dengan pelbagai langkah.

Dengan teknologi yang sangat berkembang pesat, banyak perkhidmatan penunjuk arah jalan seperti Waze dan Google Maps telah disediakan. Kebarangkalian untuk seseorang bertanyakan jalan adalah sangat rendah dengan teknologi sebegini. Selain itu, orang biasanya akan bertanyakan arah jalan kepada pegawai polis yang ada setidakpun kepada orang dewasa yang lain kerana sudah tentu orang dewasa lebih mengetahui selok belok tentang jalan.

Jika anda lihat kereta berhenti di sebelah kanak-kanak, ia merupakan satu tanda amaran. Jika pemandu tersebut bertanyakan jalan kepada kanak-kanak itu, sudah pasti ia mempunyai niat yang tidak baik kerana dia boleh bertanyakan jalan kepada orang dewasa lain yang ada di kawasan berdekatan.

Taktik sebegini banyak digunakan oleh penculik perempuan kerana kanak-kanak berasa lebih selamat berada berdekatan wanita berbanding lelaki. Selalunya penculik sebegini akan mendekati anak anda dan memberitahu bahawa mereka merupakan "makcik" kepada kanak-kanak tersebut ataupun mengakui bahawa mereka ialah kenalan rapat ibu bapa anda.

Kanak-kanak selalunya tidak akan berfikir dua kali apabila mereka diberi tahu sedemikian terutama apabila yang mendekati merupakan perempuan. Selalunya penculik sebegini akan memerhati sesebuah keluarga melalui media sosial supaya mereka boleh mengenali lebih banyak tentang keluarga tersebut.

Mereka mempunyai sasaran kanak-kanak mereka tersendiri jadi ibu bapa amat disarankan untuk mendedahkan anak-anak dengan perkara-perkara sebegini supaya mereka lebih berhati-hati. Selalunya penculik sebegini akan mengambil kanak-kanak daripada sekolah dengan berkata ibu bapa tidak dapat datang mengambil kanak-kanak itu jadi mereka menyuruh "makcik" ini untuk mengambilnya.

Taktik sebegini banyak digunakan oleh pasangan suami isteri untuk menculik kanak-kanak dan ia banyak diklasikasikan sebagai penculik keluarga. Mereka akan menghantar anak mereka sendiri untuk bermain dengan kanak-kanak sasaran mereka dan kanak-kanak ini akan dipujuk dengan menggunakan tipu helah "terdapat lebih banyak permainan menarik di rumah saya".

Kanak-kanak pasti akan berasa selamat jika kanak-kanak lain yang mendekati mereka tetapi sebenarnya mereka tidak sedar orang yang tidak dikenali itu tidak semestinya bermaksud lelaki asing yang menakutkan. Penculik yang memakai kot hitam dan berkaca mata hitam sangatlah jarang sekali dilihat.

Untuk mengelakkan perkara sebegini berlaku, ibu bapa perlulah mengenali setiap rakan-rakan anak sendiri supaya mereka tahu ke mana anak mereka pergi. Untuk lebih selamat, ibu bapa juga boleh kenal rapat dengan ibu bapa kepada rakan anak sendiri. Jika rakan-rakan mereka sendiri yang mengajak bermain, sekurang-kurangnya ibu bapa tahu rumah rakan-rakan mereka.

Penculik jenis inilah yang paling licik dan ini juga taktik paling popular dalam kalangan penculik kerana mereka dapat menculik kanak-kanak sambil baring di atas katil dalam bilik sendiri. Kanak-kanak zaman sekarang sudah bijak IT dan ramai juga kanak-kanak yang sudah menggunakan telefon pintar walaupun masih belajar di sekolah rendah.

Banyak kes dilaporkan di mana kanak-kanak terutamanya perempuan diajak untuk melakukan hubungan seksual melalui WeChat. Namun, mangsa pedofilia tidak semestinya perempuan kerana penjenayah pedofilia ini kurang mementingkan jantina sebaliknya kedua-dua kanak-kanak lelaki dan perempuan sangat terdedah kepada jenayah sebegini.

Selepas beberapa ketika kanak-kanak ini ber"chatting" dengan penculik, mereka akan mendapat maklumat peribadi kanak-kanak tersebut seperti sekolah yang dihadiri. Selepas mendapat kepercayaan, mereka akan mengajak kanak-kanak untuk berjumpa dengan mereka dan inilah waktu mereka akan melakukan jenayah penculikkan.

Ibu bapa sangatlah disarankan untuk memantau aktiviti anak-anak terutama yang melibatkan internet dan telefon pintar agar perkara buruk tidak akan berlaku melalui media ini. WeChat bukanlah satu-satunya aplikasi yang digunakan penculik kerana terdapat juga aplikasi seperti Instagram, Whatsapp dan banyak lagi.


6 Persoalan Tentang Cuaca Bumi dan Suhu Ukuran Manusia Yang Anda Perlu Tahu

Alam semulajadi kita mempunyai banyak perkara dan rahsia yang mampu menimbulkan pelbagai jenis persoalan kepada diri kita sendiri. Kadangkala persoalan-persoalan itu tidak mampu kita jawab, namun bagi banyak persoalan sebenarnya sudah ada jawapan yang diwartakan untuk kita pelajari dan kaji sendiri.

Berikut adalah 6 persoalan tentang cuaca dan suhu melibatkan alam semulajadi serta kajian manusia, yang kami rasakan sesuai untuk dikongsikan kepada anda kali ini.

Suhu terendah yang pernah dicatatkan di muka bumi adalah −93.2 °C yang diambil di Antartika atau Kutub Selatan pada satu malam menggunakan satelit. Suhu tersebut berlaku di bahagian jurang dua gunung yang dinamakan Dome Argus dan Dome Fuji yang terletak pada bahagian timur Antartika, pada 10 Ogos 2010.

Rekod ini menewaskan rekod lama sebelum itu yang dikesan pada tahun 1983 di kawasan sekitar Stesen Penyelidik Vostok yang terletak tidak jauh daripada jurang tersebut. Rekod lama itu 'hanya' pada tahap −89.2 °C.

Sebelum teknologi satelit betul-betul matang, banyak tempat telah dinobatkan sebagai pemilik kepada gelaran suhu paling panas di dunia, dengan El Azizia di Libya dan Death Valley di Amerika Syarikat pernah memegang gelarannya. Namun suhu di dua tempat tersebut yang hanya sekitar atas 50 °C sebenarnya tidak langsung hampir dengan raja sebenar suhu tertinggi di dunia.

Suhu paling tinggi di dunia yang dicatatkan menggunakan bacaan satelit terletak di Gurun Lut, yang terletak di Iran. Suhu yang diambil pada bacaan suhu tanah di situ mampu mencatatkan bacaan sehingga 70 °C menjadikannya tempat paling panas dan kering di dunia.

Ekoran putaran bumi yang sedikit condong pada kedudukan 23 darjah, masyarakat yang tinggal di Kutub Utara dan Kutub Selatan tidak mengalami apa yang kita alami setiap hari, terbit dan terbenam matahari. Bagi mereka, cuaca yang akan mereka alami berlawanan antara satu sama lain.

Bagi mereka yang tinggal di kawasan kutub, kebiasaannya pada 21 Disember setiap tahun, mereka yang tinggal di kawasan Kutub Utara akan mengalami apa yang dinamakan sebagai 'Winter Solstice'; waktu malam panjang beberapa bulan. Sementara bagi yang tinggal di Kutub Selatan, mereka akan mengalami 'Summer Solstice' di mana waktu siang mereka berpanjangan beberapa bulan.

Pada sekitar bulan Jun, keadaan ini akan berubah pula. Mereka yang tinggal di Kutub Utara akan menerima matahari panjang berbulan lamanya sementara masyarakat Kutub Selatan akan hidup dalam waktu malam, selama beberapa bulan.

Alam semulajadi sukar diagak apatah lagi dihalang, jadi persoalan ini sukar untuk dijawab dengan fakta tepat. Bagaimanapun, kita boleh menggunakan statistik di manakah lokasi paling selamat di dunia yang mempunyai risiko paling rendah bencana alam. Jawapannya adalah Qatar, yang merekodkan peluang untuk manusia mengalami bencana alam pada kadar 0.08% bagi tahun 2016.

Tempat kedua dan ketiga pula adalah negara Malta dan Arab Saudi yang mencatatkan 0.60% dan 1.14% peluang untuk ditimpa bencana semulajadi. Di mana Malaysia? Malaysia berada pada kedudukan ke 86 dunia dengan 6.39% kita akan ditimpa bencana.

Sekumpulan saintis di National Institute of Nuclear Physics di Itali telah berjaya merekodkan satu bongkah tembaga sebesar 1 meter dengan berat lebih 400 kilogram, kepada suhu 6 miliKelvins atau -273.111 darjah celcius dalam penyelidikan yang mereka namakan sebagai CUORE.

Suhu yang telah dicapai pada bongkah tembaga itu dikekalkan selama 15 hari sebelum ujian mereka diiktiraf berjaya kerana hampir mencapai tahap kosong mutlak atau 'absolute zero' pada suhu −273.15°.

Dengan menggunakan penembak laser paling kuat di dunia, penyelidik telah berjaya menaikkan suhu sekeping aluminium kepada tahap 2 juta darjah celcius untuk beberapa saat, menjadikannya objek paling panas ciptaan manusia pernah wujud setakat ini.

Pemancar laser yang ditempatkan di SLAC National Accelerator Laboratory, Amerika Syarikat itu membuktikan kejayaan saintis buat pertama kalinya mengawal tembakan plasma secara fokus dan terkawal, pada suhu yang lebih tinggi berbanding suhu corona matahari.


4 Perkara Yang Mungkin Terjadi Sekiranya Anda Terkena Keracunan Radiasi

Tahukah anda bahawa barangan yang ada disekiling kita dalam kehidupan seharian juga menghasilkan radiasi? Ya, pisang, arak dan lampu antara contoh beberapa barangan yang menghasilkan radiasi. Walau bagaimanapun, jangan risau kerana tahap radiasinya terlalu rendah dan pendedahan kepada barang-barang ini tidak akan mempunyai kesan sampingan.

Mengikut kajian yang dilakukan oleh Nuclear Regulatory Commission terhadap rakyat Amerika Syarikat mendapati bahawa secara purata, setiap manusia akan terdedah kepada radiasi sebanyak 620 milirems setiap tahun. Jumlah ini jauh lebih rendah daripada had pendedahan yang dibenarkan.

Pernahkah anda terfikir apakah yang akan berlaku apabila anda terkena keracunan radiasi? Kali ini iluminasi ingin berkongsi beberapa kemungkinan yang berlaku sekiranya anda terdedah kepada radiasi yang berlebihan. Kesan yang dialami oleh setiap orang mungkin berbeza bergantung kepada pelbagai faktor antaranya tempoh pendedahan terhadap radiasi, sumber radiasi dan kekuatan radiasi.

Apabila anda mengalami kemalangan, apa yang lebih menakutkan dari kecederaan anggota badan adalah pendarahan dalaman. Berbanding kecederaan luaran yang mudah dirawat, pendarahan dalaman kadangkala tidak dapat dikesan dan lebih merbahaya jika tidak dirawat. Gabriela Maria Ferreira merupakan salah seorang mangsa dalam satu kejadian pada tahun 1987 di Brazil dimana satu mesin terapi radiasi telah dicuri daripada sebuah hospital lama. Kejadian ini digelar "Goiania Accident” dan telah meragut beberapa nyawa.

Beliau telah tersentuh serbuk berwarna biru yang bercahaya daripada mesin tersebut dan tiga hari kemudiannya jatuh sakit. Beliau mengalami pendarahan dalaman yang sangat teruk di beberapa organ dalaman seperti perut, mata, kaki dan banyak lagi. Selain itu beliau turut mengalami cirit-birit dan halusinasi sebelum mati kira-kira sebulan selepas menyentuh serbuk radioaktif tersebut.

Kebakaran dalaman atau digelar doktor “three-dimensional sunburn” adalah kesan yang dirasai oleh Louis Slotin, seorang ahli fizik Kanada yang bekerja dalam penghasilan senjata nuklear di Los Alamos. Dalam kejadian yang berlaku pada tahun 1946 itu, satu kesilapan kecil telah menyebabkan unsur plutonium menjadi "reaktif".

Akibat pendedahan kepada bahan radioaktif tersebut, beliau mengalami kesakitan yang teramat sangat. Kulitnya seperti terbakar daripada bahagian dalam akibat radiasi tersebut. Kesan dari keracunan radiasi tersebut juga menyebabkan jumlah sel darah putihnya berkurang secara drastik, suhu dan denyutan nadinya juga menaik dan menurun secara mendadak. Beliau kemudiannya koma dan mati kira-kira 9 hari selepas insiden tersebut.

Kejadian ini berlaku pada tahun 1999, Hisashi Ouchi yang pada ketika itu sedang bekerja dalam sebuah makmal memproses uranium di Tokaimura, Jepun. Satu insiden telah menyebabkan beliau terkena pancaran neutron yang sangat kuat.

Akibat daripada kejadian tersebut, beliau terpaksa hidup dengan bantuan mesin dan kehilangan 20 liter air setiap hari. Kulitnya juga tertanggal daripada kulit dan badannya tidak lagi mampu menghasilkan sel darah merah, sel darah putih dan platelet. Beliau akhirnya mati akibat kegagalan beberapa organ berfungsi.

Seseorang yang mati akibat keracunan radiasi tidak boleh ditanam dan diuruskan seperti mayat biasa. Walaupun mereka sudah mati, radiasi yang ada pada tubuh badan mereka masih wujud. Itulah yang berlaku pada Leide das Neves Ferreira apabila beliau mati. Mayatnya telah diletakkan dalam keranda fiberglass yang diselaputi lapisan plumbum. Kuburnya juga kemudiannya telah disimen.

Leide das Neves Ferreira merupakan seorang lagi mangsa kejadian “Goiania Accident”. Leide hanyalah seorang kanak-kanak berusia 6 dan beliau telah menyapu serbuk biru dan bercahaya yang diambil daripada sebuah mesin yang dicuri sebuah hospital lama. Tanpa beliau ketahui, serbuk tersebut adalah sebuah bahan radioaktif.


4 Manusia Gergasi Paling Besar & Tinggi Di Dunia

Secara purata, ketinggian lelaki dan perempuan di Malaysia masing-masing adalah sekitar 165 cm dan 153 cm. Selalunya lelaki Malaysia yang tinggi pun hanya sekitar 185 cm.

Gergasi memang ternyata wujud, lihatlah 4 individu ini. Saiz mereka sangat besar berbanding kita yang hidup pada hari ini.

Zeng Jinlian adalah wanita paling tinggi di dunia menurut sejarah medikal, melebihi pemegang rekod sebelumnya iaitu seorang wanita Inggeris, Jane Bunford yang berketinggian 2.41 m.

Zeng juga adalah satu-satunya wanita yang mempunyai ketinggian melebihi 2.4 m atau lebih.

Dia dilahirkan pada 26 Jun 1964 di Yuian, China. 4 bulan selepas kelahirannya, dia mula membesar dengan mendadak, dan pada usia 4 tahun, ketinggiannya sudah mencapai lebih daripada 1.5 m.

Secara purata, ketinggiannya bertambah sebanyak 13 cm setiap tahun. Pada usia 15 tahun, dia sudah mampu mengangkat sebuah batu seberat 50 kg, dan tidur di atas sebuah katil khas sepanjang 2.5 m.

Zhen kemudiannya dikesan menghidapi penyakit tumor pituitari, dan juga penyakit kencing manis, yang menjadi penyebab kematiannya pada usia 17 tahun di Hunan.

Beberapa hari sebelum kematiannya, ketinggiannya direkodkan pada 2.48 m. Kematiannya mungkin lebih tinggi daripada itu kerana ketika hari-hari akhirnya, dia tidak mampu berdiri tegak kerana tulang belakang bengkok.

John Rogan adalah manusia kedua tertinggi yang pernah hidup. Dia dilahirkan di Tennessee antara tahun 1865 dan 1868 (tahun sebenar tidak diketahui).

Ketika kanak-kanak, dia mempunyai saiz badan yang normal, namun ketika berusia 13 tahun, dia mula membesar dengan mendadak.

Walaubagaimanapun, tumbesaran yang pantas menyebabkannya menghidapi penyakit ankylosis (kekakuan sendi) yang serius, menyebabkannya mengalami kesukaran untuk berdiri mahupun berjalan.

Sehingga tahun 1899, ketinggiannya sudah mencapai 2.59 m, dan menjadi popular dalam kalangan masyarakat tempatan, dan dikenali sebagai 'Gergasi Negro'.

Terkenal dengan personaliti yang ramah dan suara yang garau, dia menyara dirinya dengan menjual potret dan poskad di stesen kereta api tempatan.

Dari segi saiz, John mempunyai tangan sepanjang 28 cm, dan kaki sepanjang 33 cm. Ketika kematiannya pada September 1905, ketinggiannya diukur sepanjang 2.67 m, dengan berat pada hanya sekitar 80 kg.

Ketinggian yang diukur ini menjadi John sebagai manusia kedua tertinggi dalam sejarah, dan African American tertinggi yang pernah direkodkan.

Angus MacAskill dilahirkan di Hebrides, Scotland pada tahun 1825. Menurut sumber sejarah, dia dilahirkan sebagai seorang bayi yang normal, dan membesar menjadi kanak-kanak dengan saiz yang normal juga.

Namun, apabila mencapai baligh, dia mula membesar dengan pantas dan pada usia 24 tahun, ketinggiannya sudah mencapai 2.36 m. Ketika usia dewasa, dia dikatakan mempunyai berat sekitar 230 kg.

Lebar tangannya adalah lebih kurang 20 cm dan panjang melebihi 30 cm dan kasutnya sepanjang 44 cm.

MacAskill terkenal dengan kekuatannya. Dia dikatakan mampu mengangkat sauh kapal seberat 1300 kg ke ketinggian bahu, dan dengan mudah membawa tong arak di bawah lengannya.

Pada tahun 1849, dia mula bekerja untuk sebuah syarikat sarkas iaitu P.T. Barnum, dan melakukan tour bersama majikan ke Caribbean pada tahun 1853. Dia kerap kali muncul bersama Tom Thumb, seorang manusia kerdil dengan ketinggian 102 cm.

Pada tahun 1856, ketika melakukan pertunjukan mengangkat sauh kapal, tangannya patah apabila sebahagian bahunya tersangkut dengan bahagian cangkuk sauh, menamatkan kariernya.

Pada 8 Ogos 1863, MacAskill meninggal dunia selepas jatuh sakit selama seminggu. Sebab kematian tidak diketahui, kemungkinan besar disebabkan meningitis.

Robert Pershing Wadlow, atau dikenali sebagai 'the Giant of Illinois' dalam kalangan masyarakat tempatan adalah manusia paling tinggi di dunia yang pernah direkodkan.

Robert adalah anak sulung daripada 5 beradik bagi pasangan Addie Johnson dan Harold Wadlow. Beliau dilahirkan pada 22 Februari 1918 di Alton, Illinois. Beberapa bulan selepas kelahirannya, dia telah dikesan menghidapi penyakit gigantisme.

Gigantisme adalah sejenis penyakit genetik yang sangat jarang berlaku, dan selalunya adalah disebabkan penghasilan hormon tumbesaran yang berlebihan.

Ketika baru berusia 11 bulan dan masih bayi, ketinggiannya sudah mencapai 106 cm. Pada usia 6 tahun, beliau membesar lebih tinggi daripada kedua ibu bapanya dan mencapai ketinggian 200 cm pada usia 11 tahun.

Semasa di sekolah rendah, sebuah meja telah dibuat khas untuk dirinya kerana saiz yang terlalu besar, dengan berat sekitar 80 kg. Pada tahun 1936, selepas tamat pengajian sekolah menengah, tingginya sudah mencapai 2.55 m.

Saiznya yang tidak normal mula menunjukkan kesan negatif, di mana Robert terpaksa menggunakan alat bantuan khas untuk berjalan apabila dia tidak dapat merasakan kakinya lagi. Walaubagaimanapun, dia tidak pernah menggunakan kerusi roda.

Pada tahun 1940, Robert meninggal dunia akibat jangkitan parasit pada usia hanya 22 tahun. Kerandanya terpaksa ditempah khas, dengan saiz sepanjang 3 m dengan kira-kira 500 kg berat keseluruhan.

18 hari sebelum kematiannya, ketinggiannya diukur pada 2.72m, lebih tinggi daripada semua manusia yang pernah hidup. Saiz kasutnya adalah 37AA, paling besar di dunia.

Setahun sebelum kematiannya, iaitu pada usia 21 tahun, beratnya yang direkodkan adalah 223 kg.


Sejarah Di Sebalik Perpecahan Korea Kepada Korea Utara & Korea Selatan

Korea Utara dan Korea Selatan dahulunya merupakan sebuah negara yang bersatu padu semasa pemerintahan Dinasti Joseon, dan berkongsi bahasa serta adat resam yang sama. Namun, sejak 6 dekad lalu, Korea Utara dan Korea Selatan terpisah di sepanjang kawasan yang dikenali sebagai Demillitarised Zone (DMZ).

Pernahkah anda tertanya bagaimana sebuah kerajaan yang kuat dan bersatu dahulunya boleh berpisah menjadi 2 buah negara yang sangat berbeza dari segala segi termasuklah ideologi?

Kisahnya bermula sejak penaklukan Korea oleh Jepun pada hujung kurun ke-19. Empayar Jepun mengambil alih semenanjung Korea secara rasmi pada tahun 1910.

Jepun memerintah Korea secara proksi melalui maharaja boneka sejak kemenangan mereka dalam Peperangan Sino-Japanese pertama pada tahun 1895 lagi. Oleh itu, dari 1910 sehinggalah 1945, Korea adalah koloni Jepun.

Memandangkan Perang Dunia Ke-2 semaking hampir pada tahun 1945, keadaan agak jelas bahawa Kuasa Bersekutu (Komanwel, Amerika Syarikat, Kesatuan Soviet & China) terpaksa mengambil alih pemerintahan Jepun di wilayah yang diduduki, termasuklah Korea.

Kerajaan Amerika Syarikat mahu mentadbir Filipina dan juga Jepun, jadi Amerika berasa enggan untuk mengambil amanah memerintah Korea. Jadi, boleh dikatakan bahawa Korea bukanlah keutamaan Amerika.

Soviet pula sebaliknya. Mereka lebih rela untuk campur tangan dan mengambil alih tanah Korea selepas kerajaan Tsar melepaskan tuntutan terhadap negara itu selepas Peperangan Ruso-Japanese (1904-1905).

Pada 6 Ogos 1945, Amerika melepaskan sebuah bom atom di Hiroshima, Jepun. 2 hari kemudian, Soviet mengisytiharkan perang ke atas Jepun, dan menyerang Manchuria.

Tentera Soviet turut mendarat di 3 kawasan di sepanjang pantai utara Korea. Pada 15 Ogos tahun sama, selepas letusan bom atom di Nagasaki, Maharaja Hirohito mengumumkan penyerahan kalah kepada Kuasa Bersekutu, maka berakhirlah Perang Dunia Ke-2.

Hanya 5 hari selepas Jepun menyerah kalah, 2 orang pegawai Amerika iaitu Dean Rusk dan Charles Bonesteel diberikan tugas untuk mengatur zon pendudukan Amerika di Asia Timur.

Tanpa membuat sebarang perundingan dengan mana-mana wakil Korea, mereka sewenang-wenangnya membuat keputusan untuk membahagikan Korea kepada 2 di sepanjang latitud di 38th Parallel, memastikan ibu negeri iaitu Seoul berada di kawasan Amerika.

Keputusan Rusk dan Bonesteel juga telah termaktub di dalam General Order No. 1, iaitu sebuah garis panduan bagi mentadbir Jepun selepas tamatnya peperangan.

Tentera Jepun di utara Korea menyerah diri kepada Soviet, manakala tentera di selatan Korea menyerah kalah kepada Amerika.

Walaupun parti-parti politik Korea Selatan ditubuhkan segera dan masing-masing menghantar calon masing-masing, sebagai pelan bagi membentuk kerajaan di Seoul, Pentadbiran Ketenteraan Amerika berasa takut akan kencenderungan calon-calon untuk berhaluan kiri.

Amerika dan Soviet sepatutnya bersama mengatur pilihan raya di seluruh negara bagi menggabungkan Korea pada tahun 1948, namun kedua-dua pihak ini tidak percaya antara satu sama lain.

Amerika mahukan seluruh semenanjung Korea menjadi demokratik dan kapitalis, Soviet pula mahukan gabungan Korea sebagai negara komunis.

Akhirnya, Amerika melantik pemimpin yang anti-komunis, iaitu Syngman Rhee untuk memerintah Korea Selatan. Korea Selatan mengisytiharkan dirinya sebagai sebuah negara merdeka pada 15 Mei 1948.

Rhee secara rasminya diangkat menjadi Presiden pertama Korea Selatan pada Ogos tahun sama, dan beliau serta merta mula melancarkan perang terhadap komunis dan mereka yang berhaluan kiri di selatan 38th Parallel.

Sementara itu di Korea Utara, Soviet melantik Kim Il-Sung, yang pernah bertempur di medan perang sebagai Major dalam Soviet Red Army, sebagai pemimpin di zon yang diduduki.

Beliau secara rasmi bertugas oada 9 September 1948. Kim mula menekan parti politik pembangkang, terutamanya yang kapitalis. Sehingga 1949, patung-patung Kim Il-Sung dibina di seluruh Korea Utara, dan menggelarkan diri beliau sebagai 'Supreme Leader'.

Pada 25 Jun 1950, Kim Il-Sung menghantar 75,000 tentera ke 38th Parallel bagi menyerang Korea Selatan dengan harapan untuk menggabungkan kedua-dua buah Korea sebagai sebuah negara komunis.

Pencerobohan itu berubah menjadi Perang Korea, iaitu perang saudara yang berlangsung selama 3 tahun, membunuh hampir 5 juta rakyat Korea termasuk tentera.

Dengan campur tangan tentera Amerika, tentera Korea Utara akhirnya berundur ke daerah mereka, dan mereka kembali di mana mereka bermula, iaitu 2 buah negara Korea yang terbahagi di 38th Parallel (DMZ).

Selepas lebih 60 tahun sejak Perang Saudara Korea, 38th Parallel masih boleh dikatakan sebagai sempadan paling tegang di muka Bumi.

Secara teknikal, Korea Utara dan Korea Selatan masih berperang kerana tiada perjanjian damai yang ditandatangani walaupun tentera Korea Utara telah berundur.

Sehingga hari ini, Korea Selatan masih berjaga-jaga dengan Korea Utara kerana tidak mahu mengulangi sejarah Perang Saudara yang pernah berlaku sebelum ini.

Untuk menonton filem penuh Tae Guk Gi, sila KLIK SINI.


Sejarah Penciptaan Coklat Yang Dahulunya Digunakan Oleh Maharaja Aztec Sebagai Ubat Kuat

Siapa yang tidak gemarkan coklat? Antara coklat yang popular di Malaysia termasuklah Cadbury, Beryl's, Daim, Sneakers, Kit Kat dan banyak lagi.

Mungkin anda tahu kesemua jenama coklat popular di Malaysia mahupun di dunia, namun adakah anda tahu sejarah penciptaan coklat dan asal usulnya?

Penciptaan coklat bukanlah sesuatu yang baharu dari dunia moden hari ini. Coklat sebenarnya mempunyai sejarah yang sangat lama, sejak lebih kurang 4000 tahun yang lalu.

Pada zaman dahulu, coklat dijadikan sebagai minuman yang pahit, berbanding makanan istimewa seperti hari ini.

Ahli antropologi telah menemui bukti bahawa coklat dihasilkan oleh masyarakat pre-Olmec yang tinggal di kawasan yang kita kenali sebagai Mexico hari ini, sejak tahun 1900 BC lagi.

Mesoamericans adalah masyarakat purba pertama yang menanam pokok koko. Pokok-pokok tersebut boleh ditemui di kawasan hutan hujan tropika di Amerika Tengah.

Hasil bijian koko ditapai, dipanggang dan dilenyek sehingga menjadi serbuk yang kemudiannya dicampur bersama air, vanila, madu, lada cili dan lain-lain rempah ratus bagi menghasilkan minuman coklat yang berbuih.

Tamadun Olmec, Mayan dan Aztec berpendapat bahawa minuman coklat adalah minuman yang menyegarkan dan berupaya memberi ransangan seksual. Mereka percaya bahawa coklat memiliki kuasa mistik dan rohani.

Masyarakat Mayan menyembah Tuhan Koko dan menyimpan coklat untuk golongan elit seperti pemerintah, pahlawan, paderi dan bangsawan pada upacara-upacara tertentu sahaja.

Apabila Aztec mula mendominasi Mesoamerica pada abad ke-14, mereka mengidam akan biji koko, yang tidak boleh ditanam kerana cuaca yang kering di tanah air mereka, iaitu di dataran tinggi di tengah Mexico.

Aztec sangat mendambakan biji koko, jadi mereka melakukan pertukaran melalui sistem barter dengan masyarakat Mayan. Sekitar abad ke-15, biji koko digunakan sebagai nilai mata wang. Seekor ayam belanda boleh dibeli dengan harga 100 biji koko.

Menurut beberapa sumber lain, maharaja Aztec pada abad ke-16 yang bernama Montezuma meminum 3 galon coklat setiap hari bagi menaikkan nafsu seksual baginda.

Pada abad ke-15, seorang pengembara berbangsa Sepanyol yang bernama Hernán Cortés telah berlayar ke Mexico bagi mencari emas dan perak. Sebaliknya, beliau menemui coklat.

Walaupun masyarakat Sepanyol memaniskan minuman pahit itu dengan gula dan kayu manis, satu perkara tidak berubah, coklat tetap menjadi simbol kemewahan, kekayaan dan kuasa.

Minuman coklat hanya diminum oleh kerabat diraja, dan bangsawan Sepanyol yang berkemampuan untuk membeli barang dagangan import tersebut.

Sepanyol berjaya menyimpan coklat sebagai rahsia selama hampir seabad. Apabila anak perempuan raja Sepanyol King Philip III mengahwini raja Perancis King Louis XIII pada tahun 1615, baginda membawa bersama cintanya terhadap coklat ke Perancis.

Populariti coklat sangat pantas tersebar ke kawasan lain di Eropah, dan golongan aristokrat menggunakannya sebagai penawar ajaib untuk kesihatan.

Untuk memenuhi permintaan coklat yang tinggi, kuasa-kuasa Eropah telah menubuhkan ladang di kawasan-kawasan berhampiran garisan khatulistiwa di seluruh dunia bagi penanaman koko dan tebu (gula).

Apabila wabak penyakit yang dibawa pengembara Eropah tersebar dan berjangkit dengan pekerja-pekerja penduduk asal Mesoamerica, hamba-hamba dari Afrika dibawa masuk untuk bekerja di ladang bagi memastikan penghasilan coklat tidak berhenti.

Coklat terus menjadi minuman golongan elit selama beberapa abad. Pada tahun 1828, seorang ahli kimia dari Belanda yang bernama Coenraad Johannes van Houten telah mencipta 'cocoa press', merevolusikan proses pembuatan coklat.

Cocoa press berupaya memerah mentega koko lemak daripada biji koko yang dipanggang, meninggalkan lapisan kering yang boleh dihancurkan menjadi serbuk halus.

Serbuk halus koko ini kemudiannya dicampur dengan cecair dan bahan-bahan lain sebelum dituang ke dalam acuan dan mengeras menjadi coklat mudah hadam yang boleh dimakan.

Inovasi oleh van Houten membolehkan coklat era moden dijadikan sebagai bahan manisan dalam masakan, selain mengurangkan kos penghasilan coklat, membolehkan ia dijual dengan harga berpatutan kepada orang ramai.

Pada tahun 1847, sebuah syarikat coklat British iaitu J.S. Fry & Sons mencipta bar coklat pertama daripada mentega koko, serbuk koko dan gula.

Pada tahun 1879, Rodolphe Lindt mencipta sebuah mesin yang berupaya menghasilkan coklat dengan tekstur berbaldu dan rasa yang enak. Beliau turut mencipta teknik pembuatan coklat yang lemak berkrim pada skala besar.

Anda tidak perlu menjadi penggemar coklat untuk mengenali nama-nama syarikat coklat seperti Cadbury, Mars dan Hershey yang muncul sekitar penghujung tahun 1800an dan awal 1900an.


Makanan mewah ini dihasilkan daripada kekejaman manusia - Foei Gras

Foei Gras bermaksud lemak hati merupakan salah satu produk makanan mewah yang berasal dari Perancis. Ia merupakan makanan tradisi yang telah diketahui manusia sejak zaman Mesir purba. Foei Gras ini boleh dimasak dengan pelbagai cara seperti memanggang atau menumis dan dihidangkan dengan makanan lain seperti stik atau pastri. Disebabkan makanan ini mengandungi lemak yang tinggi, ia biasanya dimasak sekejap sahaja di bawah api yang perlahan bagi mengelakkan ia daripada cair.

Foie gras iaitu lemak hati yang merupakan organ berbentuk bujur yang boleh mencecah berat 500 gram sehingga 900 gram. Hati ini berwarna merah jambu mempunyai tekstur yang sangat halus. Foei gras ini juga mempunyai grednya tersendiri yang dapat di beza melalui berat,tekstur,bau dan warna.

Penggemar makanan ini menyatakan bahawa makanan ini sangat sedap. Ia lembut dan kaya dengan lemak yang amat berbeza seperti hati itik atau angsa yang biasa. Menu ini selalunya dihidangkan pada majlis-majlis yang istimewa seperti makan malam Krismas dan makan malam menyambut tahun baru.

Namun kebanyakan kawasan di Eropah memakan makanan tersebut sebagai makanan harian pada masa kini.

Foei gras biasanya dihasilkan di dalam tubuh angsa secara berperingkat melalui tiga fasa utama. Fasa pertama adalah permulaan bagi menghasilkan lemak hati tersebut. Pada waktu in anak-anak angsa berumur 1 hari akan ditempatkan dalam satu kumpulan yang besar dan diberi makan seperti biasa sehingga berumur 28 hari.

Pada fasa kedua ia dipanggil sebagai fasa pertumbuhan yang akan berlangsung  selama 5 minggu iaitu pada usia 29 hari sehingga 63 hari. Sepanjang fasa ini,  angsa dibiarkan untuk keluar mencari makan sendiri iaitu rumput. Tujuan membiarkan itik atau angsa mencari makanan secara sendiri adalah untuk mengembangkan bahagian bawah esofagus secara semulajadi. Fasa ketiga adalah fasa dimana angsa mulai digemukkan pada hari ke 63 sehingga hari yang ke 90.

Setiap angsa akan dipaksa makan dalam jumlah yang banyak daripada biasa. Angsa ini akan dipaksa makan dengan menggunakan tiub berukuran 20 sentimeter sehingga 30 sentimeter panjang yang akan dimasukkan ke dalam tenggorok angsa bagi memastikan makanan tersebut terus mengalir masuk ke dalam perut angsa.

Angsa tersebut akan dipaksa untuk makan secara berlebihan makanan yang berasaskan jagung. Setiap angsa akan dipaksa untuk makan melalui tiub tiga hingga empat saat selama empat kali sehari. Kerja memberi makan secara paksa ini dilakukan tanpa henti sehingga hati angsa tersebut berubah menjadi besar sehingga mencecah 10 kali ganda daripada saiz normal.

Setelah diberi makan, angsa tersebut akan diletakkan di dalam sangkar yang sangat kecil supaya ia tidak banyak bergerak. Ia dipercayai untuk menjimatkan tenaga angsa tersebut seterusnya boleh menghasilkan lemak dengan lebih cepat.

Proses memberi makan secara paksa telah memberi impak negatif terhadap haiwan tersebut. Makanan tersebut juga dapat dilihat melimpah keluar dari kebanyakan mulut angsa tersebut. Disebabkan angsa dipaksa makan secara berlebihan, kebanyakan mulut dan tenggorok angsa itu mengalami luka dan kemaluan ia membengkak sehingga mengeluarkan darah.

Angsa tersebut dibiarkan kesakitan sama ada ia mati kerana tersiksa atau mati disembelih. Kebanyakan angsa yang terbunuh itu mengalami kerosakan fungsi hati,aliran darah tersumbat dan sukar untuk bernafas disebabkan makan terlalu banyak secara paksa. Angsa tersebut selalunya akan disembelih pada usia 110 hari manakala itik adalah pada usia 100 hari.

Terdapat ramai  pihak mengecam tindakan tersebut menyebabkan hidangan ini Foei Gras ini tidak didapati dinikmati di kebanyakan negara. Foei Gras juga merupakan hidangan yang tidak sihat kerana mempunyai lemak yang tinggi.

Dianggarkan setiap 100 gram Foei Gras mengandungi 40 gram lemak dan 140 miligram kolestrol. Foei Gras mentah ini dianggarkan bernilai RM430 sekilogram. Jika siap dihidangkan maka ia dijual sehingga RM500 untuk satu hidangan.


5 Artis Akademi Fantasia Yang Memberikan Impak Besar Pada Industri Hiburan Negara

Walau apa pun pandangan anda terhadap rancangan popular Akademi Fantasia, sukar untuk mengelak ramai juga sebenarnya penyanyi-penyanyi dan pencipta lagu berbakat yang ditemui, serta dilahirkan daripada rancangan tersebut.

Kami tidak mahu mengkritik format rancangan tersebut yang terlalu banyak bercampur elemen drama dan realiti televisyen, kerana sudah pasti ramai yang sudah sekian lama mengkritiknya. Dalam setiap perkara yang kita rasakan kurang elok, pasti ada sinarnya dan daripada Akademi Fantasia atau AF ini, lahir beberapa orang bintang yang sehingga kini menjadi penyumbang besar kepada industri penghasilan karya muzik negara kita.

Berikut adalah 5 orang artis alumni Akademi Fantasia yang kami rasakan memberikan impak cukup besar pada industri hiburan negara kita.

Tidak pernah merancang menjadi artis secara serius, Amir Jahari mencuba nasib dalam AF9 pada tahun 2011. Pernah hidup sebagai seorang gelandangan selama lebih setahun sebelum menyertai AF, nasibnya tidak baik setelah digugurkan pada pertengahan musim. Bagaimanapun, karier muziknya diteruskan bersama salah seorang bekas alumni AF juga, Aizat Amdan yang mempelawa beliau untuk bersama dalam Kasi Gegar Entertainment.

Beliau berjaya melancarkan album pertama yang diberi tajuk 'Penghibur Jalanan' yang membawa beliau menyertai Anugerah Juara Lagu dan beberapa pencalonan dalam Anugerah Planet Muzik. Kini, Amir tetap aktif meneruskan perjalanan seni dengan The Amir Jahari Project.

Menjadi juara kepada AF9, orang Perak ini tidak menoleh ke belakang dalam mengukir karier sebagai artis. Hazama pernah mengambil tempat bagi memenuhi kerusi vokalis kumpulan popular Meet Uncle Hussain yang menghasilkan lagu hit 'Pokok'.

Nama Hazama mula mendapat lonjakan selepas lagu duetnya 'Simetri' dengan legenda Amy Search menjadi siulan ramai dan berjaya layak ke peringkat akhir Anugerah Juara Lagu. Tidak lama selepas itu Hazama memenangi anugerah vokal terbaik dalam anugerah AIM bagi lagu 'Majnun.'

Mendapat tempat ketiga dalam AF musim ke 7, Akim Ahmad dan Hafiz Suip yang memenangi tempat pertama, mempunyai karier panjang dalam industri hiburan Malaysia. Akim Ahmad mempunyai perwatakan seorang rockers ekoran hubung kait beliau dengan Rahmad Mega, salah seorang penyanyi rock terkenal negara kita satu masa dulu.

Berasal dari Johor, Akim meneruskan karier seni beliau bersama kumpulannya sendiri, Akim and The Majistret. Mencapai kejayaan besar memenangi Anugerah Juara Lagu ke 30 menerusi lagu Potret, Akim terus aktif berkarya dengan single terbaru beliau 'Lagu Untuk Laila' telah dilancarkan pada tahun 2017.

Salah seorang artis alumni AF paling lama bertahan, gadis comel kelahiran Kuala Terengganu ini memberanikan diri menyertai AF5 dan menjadi antara penyebab ramai jejaka-jejaka tiba-tiba meminati AF tiba-tiba. Pernah cuba berlakon filem, karier Heliza sebagai artis kini lebih tertumpu kepada bidang pengacaraan dengan menjadi hos tetap rancangan S.I.S di TV9 selain daripada menulis dan menerbitkan pengalaman beliau dalam bentuk buku.

Menjadi salah seorang finalis dalam Anugerah Nasyid 2017 dengan lagu 'Jom Selawat' bersama adiknya, Hazwani Helmi, Heliza memang layak diletakkan sebagai salah seorang alumni AF paling berjaya mengekalkan popularitinya selepas dia meninggalkan pentas Akademi Fantasia.

Dalam ramai-ramai alumni AF yang kekal bertahan, Aizat adalah antara yang paling kurang bernasib baik ketika AF. Memiliki badan yang agak besar membuatkan penampilan beliau agak tenggelam berbanding peserta-peserta lain. Bagaimanapun, dalam setiap persembahan beliau pada ketika itu, kita dapat melihat keberanian beliau mencuba sesuatu yang baru.

Menjadi bualan ramai selepas berjaya menurunkan berat badannya, Aizat menubuhkan Kasi Gegar Entertainment bagi meneruskan penghasilan karya solo beliau dan bereksperimen dengan bunyi bersama kumpulan Go Gerila.

Aizat Amdan merupakan antara pencipta karya asli yang jarang dapat ditemui. Mempunyai resume seni yang lengkap dengan 3 album yang membariskan lagu-lagu yang tetap segar didengari sehingga kini seperti 'Sahabat','Lagu Kita','Kau Aku','Susun Silang Kata' serta lagu 'Sungai Lui', banyak karya Aizat terpilih menjadi penghias filem dan drama tempatan.

Aizat juga adalah pencipta kepada lagu yang dipopularkan oleh Fattah Amin yang bertajuk 'Wanita Terakhir' jika anda belum tahu.


Tristan da Cunha: Kepulauan Berpenghuni Paling Terpencil Di Dunia

Artikel ini akan berkongsi tentang sebuah kepulauan yang sangat terpencil, iaitu Tristan da Cunha. Mungkin anda boleh mempertimbangkan untuk bercuti di sini. Semoga perkongsian ini bermanfaat untuk semua.

Tristan da Cunha adalah nama bagi kepulauan gunung berapi yang terletak di South Atlantic, dan juga nama bagi pulau utama kumpulan berkenaan. Kepulauan Tristan da Cunha adalah kepulauan berpenduduk paling terpencil di dunia.

Destinasi terkenal paling berhampiran dengan kepulauan berkenaan adalah Cape Town di Afrika Selatan. Untuk menaiki kapal terbang ke sana bukanlah suatu alternatif kerana kepulauan tersebut tidak mempunyai landasan kapal terbang.

Satu-satunya cara untuk sampai ke Tristan da Cunha adalah melalui bot, yang mengambil masa lebih kurang seminggu.

Pulau berpenghuni yang paling hampir dengan Tristan da Cunha adalah Saint Helena dengan jarak sejauh 2,000 km antara keduanya. Tanah benua paling hampir dengan kepulauan tersebut pula adalah Afrika Selatan, dengan jarak sejauh 2,400 km.

Amerika Selatan pula terletak di arah bertentangan berbanding Afrika Selatan, pada jarak 3,360 km.

Kepulauan Tristan da Cunha adalah sebahagian daripada wilayah luar British, dengan nama rasmi 'Saint Helena, Ascension, and Tristan da Cunha'. Menurut rekod sejarah, kepulauan berkenaan pertama kali dijumpai pada tahun 1506 oleh seorang pengembara Portugal iaitu Tristão da Cunha.

Selain penemuan kepulauan tersebut, Tristão juga dikenali kerana sumbangan beliau terhadap Raja Portugal iaitu King Manuel I, serta peranan sebagai duta kepada Pope Leo X di Rom.

Pada tahun 1506, ketika berada di perairan berhampiran kepulauan berkenaan, beliau menghadapi kesukaran untuk mendarat kerana keadaan laut yang sangat bergelora. Namun, beliau mengambil peluang dengan menamakan kepulauan tersebut bersempena nama beliau.

Menurut beberapa sumber, manusia pertama yang mendarat serta menjejakkan kaki ke kepulauan tersebut juga seorang pengembara dari Portugal.

Peristiwa berkenaan dikatakan berlaku pada tahun 1520 apabila sebuah kapal yang diketuai oleh Rui Vaz Pereira berhenti di Tristan da Cunha untuk mencari air minuman yang bersih.

Pendaratan pertama yang mempunyai rekod bahawa ianya benar-benar berlaku adalah pendaratan oleh kru kapal Syarikat Hindia Timur Belanda, melalui kapalnya iaitu Heemstede pada 7 February 1643.

Sekitar suku abad berikutnya, Belanda telah beberapa kali berhenti di kepulauan berkenaan, dan sehingga tahun 1656, mereka telah menghasilkan secara kasar peta pertama kawasan tersebut.

Penerokaan secara keseluruhan kepulauan Tristan da Cunha telah dilakukan oleh Perancis pada tahun 1767 apabila seorang kru kapal Perancis yang bernama Heure du Berger telah tinggal di kepulauan tersebut selama 3 hari.

Walaubagaimanapun, kepulauan tersebut terus tidak berpenghuni sehinggalah abad ke-19. Jonathan Lambert yang berasal dari Massachusetts adalah penduduk pertama kepulauan itu.

Beliau tiba di Tristan da Cunha pada 27 Disember 1810, bersama 2 orang lelaki. Pada saat itu, Jonathan secara terbuka mengisytiharkan kepulauan tersebut sebagai hak beliau, dan menamakannya 'Islands of Refreshment'.

Sehingga tahun 1812, hanya seorang daripada 3 lelaki tersebut yang masih hidup, manakala 2 lagi mati lemas ketika memancing. Beliau meneruskan hidup sebagai petani.

Walaubagaimanapun, pada tahun 1816, kepulauan Tristan da Cunha diletakkan sebagai salah satu tanah jajahan British, dan memerintah dari Cape Colony di Afrika Selatan.

Satu-satunya penempatan terletak di utara kepulauan, dan dikenali sebagai 'Edinburgh of the Seven Seas'. Penempatan tersebut adalah sebuah perkampungan yang bermula sejak kurun ke-19.

Kepulauan Tristan da Cunha mempunyai beberapa gunung berapi yang masih aktif. Kepulauan ini secara umumnya aman damai untuk diduduki, kecuali ketika mana berlakunya letusan gunung berapi.

Pada tahun 1961, beberapa letusan gunung berapi telah berlaku dan ianya menyebabkan kemusnahan yang agak teruk. Letusan tersebut diikuti tanah runtuh dan gempa bumi, menyebabkan seluruh populasi meninggalkan kepulauan tersebut ke England.

Khabar angin mengatakan bahawa penduduk yang berpindah ke England berasa menyampah dengan kehidupan bandar yang sesak dan benci akan cuaca di sana.

Setelah ahli geologi mengesahkan kepulauan tersebut selamat daripada bencana alam, kebanyakan penduduk pulang semula ke tanah air mereka bagi meneruskan kehidupan seperti biasa.

Sehingga 22 Januari 2017, jumlah populasi penduduk tetap di pulau utama adalah sebanyak 262 orang. Pulau-pulau lain terus tidak berpenghuni kecuali sebuah pulau yang mempunyai stesen cuaca.

Tristan da Cunha bukanlah destinasi pelancongan yang sesuai untuk percutian. Tiada hotel, restoran atau apa-apa kemudahan di kepulauan ini.

Sekiranya anda seorang yang inginkan ketenangan di samping percutian yang mencabar, Tristan da Cunha adalah tempatnya.


5 Kawasan Paling Toksik di Dunia Akibat Kecuaian Manusia

Manusia jarang belajar daripada sejarah dan kesilapan yang telah pun dilakukan oleh generasi-generasi terdahulu.

Kita kerap mengulangi tabiat yang sama seolah kita tidak peduli tentang bahaya sesuatu tindakan itu pada kita kelak.

Itulah yang berlaku pada lima tempat ini yang dinobatkan antara kawasan paling teruk tahap keracunannya akibat kecuaian manusia sendiri, menukarkan kawasan tersebut tanpa mempedulikan kesannya pada generasi akan datang.

Di kenali sebagai bandar paling teruk tercemar di Rusia, air Sungai Daldykan di bandar Norilsk pernah bertukar warna merah pekat akibat kebocoran bahan yang memasuki air.

Bandar itu menjadi lokasi perusahaan logam nikel sejak tahun 1947 untuk digunakan sebagai perisai kepada kereta kebal, mengakibatkan kadar pencemaran di Norilsk sangat tinggi.

Norilsk menjadi pembekal dunia bagi bahan-bahan seperti palladium, platinum, nikel dan juga tembaga, dengan industri perlombongan menjadi sumber pendapatan utama penduduk Norilsk.

Hanya selepas pencemaran menjadi terlalu teruk pada tahun 2016, kerajaan Rusia mengarahkan kilang tersebut ditutup untuk dinaik taraf sistemnya dengan sasaran mula operasi semula pada tahun 2020.

Kajian yang dilakukan terhadap sampel air di kawasan tersebut mendapati terdapat banyak kandungan bahan tercemar dalam air, yang masih digunakan penduduk bandar tersebut.

Sungai Ci Tarum merupakan sungai terbesar dan terpanjang di Jawa Barat, Indonesia. Seramai 15 juta penduduk Indonesia bergantung harap kepada sungai.

Namun di sepanjang tebing sungai tersebut telah dibuka lebih kurang 2000 kilang perindustrian, menyebabkan bahan-bahan sisa buangan seperti aluminum, manganese, besi dan plumbum disalurkan ke dalam sungai tersebut.

Ini mengakibatkan air daripada sungai tersebut tidak selamat untuk digunakan.

Bagaimanapun bagi mereka yang terpaksa juga bergantung dengan sumber airnya, mereka terpaksa menggunakannya sejak tahun 1976 lagi.

Apa yang lebih menakutkan, kurangnya kesedaran sivik masyarakat di sekitar sungai tersebut yang menjadikan sungai sebagai tempat pembuangan sampah, memburukkan lagi keadaan yang sudah sememangnya buruk.

Selama berpuluh-puluh tahun lamanya pekan Kabwe di Zambia membunuh penghuninya secara senyap-senyap.

Kabwe mempunyai penduduk seramai 220 ribu orang, merupakan antara pusat pembuatan besi paling aktif di dunia satu masa dulu dengan sisa-sisa melombong yang masih mempunyai kadar plumbum tinggi dikumpulkan menjadi satu bukit yang digelarkan 'Black Mountain.'

Kanak-kanak merupakan golongan yang sering menjadi mangsa ekoran kerap bermain di kawasan tersebut sehingga terlalu ramai mencatatkan kadar pencemaran dalam darah 5 ke 10 kali ganda, yang meningkatkan risiko kecacatan otak atau lebih teruk kematian pada usia muda.

Merkuri merupakan salah satu bahan paling beracun apabila terdedah kepada manusia.

Namun bagi segelintir penduduk Kalimantan, Indonesia yang terlibat dalam perlombongan dan perniagaan emas - merkuri merupakah bahan paling penting perlu mereka gunakan dalam proses mengekstrak emas secara kecil-kecilan.

Ekoran daripada penggunaan merkuri secara haram, kandungan merkuri yang terbuang meningkat sehingga mencemarkan tiga sungai yang ada di situ iaitu Sungai Barito, Sungai Kahayan dan Sungai Kapuas.

Ramai penduduk di situ kini hidup dalam keadaan kondisi keracunan dan berdepan kemungkinan mengalami kerosakan otak, berpunca daripada reaksi merkuri menyerang bahagian cerebellum otak yang mengawal pergerakan anggota badan.

Bandar Hazaribargh menempatkan lebih 270 syarikat yang mengendalikan proses merawat kulit binatang untuk dijadikan produk hanya dalam dalam lingkungan 2 kilometer persegi kawasan, menyebabkan Hazaribargh mempunyai masalah pencemaran bahan chromium yang teruk.

Garam yang mengandungi chromium dan beberapa jenis asid yang diguna bagi merawat kulit-kulit haiwan dibuang tanpa melalui proses yang betul, dengan sisa-sisanya disalurkan terus kepada Sungai Buriganga yang berada di situ.

Dianggarkan 21,600 kubik meter sisa bahan beracun dibuang setiap hari, menyusahkan penduduk kerana sungai itu juga merupakan salah satu sumber air utama bagi penduduk Bangladesh.

Beribu orang bekerja di kilang-kilang tersebut termasuklah kanak-kanak, turut bekerja tanpa dilatih untuk mematuhi prosedur keselamatan yang betul.

Selain daripada sisa pencemaran dari kilang-kilang ini, penduduk Dhaka juga melepaskan 4500 tan bahan buangan ke dalam Sungai Buriganga setiap hari.

Dikatakan bau disekitar kawasan tersebut menyerupai bau sulfur dan mayat manusia mereput. Ironinya, nama Hazaribargh membawa maksud 'seribu taman yang terbentang luas.'


Auroville : Bandar Unik Wajib Dilawati Sekiranya Anda Seorang "Hippies"

Hidup kita dipenuhi dengan kepelbagaian dalam semua perkara seperti agama, kaum, budaya dan fahaman politik. Kepelbagaian ini sebaiknya diraikan oleh semua orang tetapi perbezaan ini jugalah yang menyebabkan ramai orang bertelingkah kerana kurangnya tolak ansur dalam semua perkara.

Namun begitu, terdapat sebuah bandar di dunia yang mana anda dapat hidup bebas tanpa risau tentang perbezaan fahaman politik atau agama kerana bandar ini menekankan keharmonian dan kesatuan antara manusia. Bandar ini diberi nama Auroville yang diambil daripada perkataan "aurore" yang bermaksud permulaan atau kelahiran dan "ville" yang bermaksud bandar.

Auroville diasaskan oleh Mirra Alfassa atay dikenali juga sebagai "The Mother" pada tahun 1968 dan terletak di Puducherry, India. Penduduk yang tinggal di bandar ini tidaklah begitu ramai dengan jumlah penduduk seramai 2,400 orang. Semua penduduk di seluruh dunia boleh datang tinggal di bandar ini tetapi haruslah mematuhi undang-undang yang ditetapkan di bandar ini.

Mira Alfassa merupakan seorang pemimpin spiritual di bandar dan dia mempunyai prinsip kehidupannya yang tersendiri. Pada tahun 1968, majlis perasmian buat bandar Auroville telah diadakan yang dihadiri oleh perwakilan daripada 124 negara dan Mira Alfassa telah membentangkan 4 kandungan piagam buat bandar Auroville.

Mira Alfassa percaya yang bandar ini mampu untuk menyatupadukan penduduk dari seluruh dunia tanpa mengira bangsa, negara, agama mahupun fahaman politik. Bandar ini juga tidak dimiliki oleh mana-mana kerajaan atau negara dan ia menjadi tapak kepada penyelidikan spiritual manusia.

Auroville mahu menjadi sebuah bandar sejagat di mana lelaki dan wanita dari semua negara dapat hidup dalam keharmonian yang harmoni dan progresif, di atas semua kepercayaan, politik dan kerakyatan. Tujuan Auroville adalah untuk mewujudkan perpaduan manusia - Mirra Alfassa

Bandar ini tidak mempunyai kerajaan mahupun parti politik dan penduduk di bandar hidup harmoni tanpa ada masalah jenayah atau kemiskinan. Terdapat juga beberapa peraturan yang patut dipatuhi seperti penduduknya tidak boleh meminum arak dan memandu kereta. Namun begitu, peraturan ini tidak dilaksanakan dengan begitu ketat kerana tiada pasukan polis.

Penduduk di bandar ini hidup berteraskan kepercayaan antara satu sama dan perpaduan antara manusia. Disebabkan bandar ini sangat menekankan perpaduan, ia juga tidak mempunyai kepercayaan agama secara khusus kerana Auroville percaya bahawa agama merupakan salah satu sebab manusia berpecah di seluruh dunia.

Walaupun begitu, anda bebas mengamalkan kepercayaan agama masing-masing kerana penduduk Auroville menghormati setiap kepercayaan individu. Prinsip Auroville sangat menekankan kesemua aspek termasuk fizikal intelek, moral, rohani dan sebagainya. Penduduk bandar ini akan cuba sedaya untuk membantu setiap individu bagi mencapai kesemua aspek ini pada tahap terbaik.

Di tengah-tengah bandar ini terdapat sebuah tempat ibadat untuk semua penduduk Auroville yang dikenali sebagai Matrimandir. Bangunan ini bukan khusus untuk mana-mana agama tetapi terbuka untuk sesiapa sahaja yang mahu mendekatkan diri dengan Tuhan mereka ataupun untuk menyelami aspek kerohanian masing-masing.

Selain daripada itu, banyak lagi aktiviti lain yang ditawarkan di bandar ini tetapi aktiviti ini boleh dibahagikan kepada dua pecahan iaitu aktiviti untuk penduduk Auroville dan juga untuk pelancong yang datang melawat. Pelancong yang datang boleh melawat ke zon "antarabangsa" bagi mempelajari prinsip dan budaya yang ada di Auroville.

Untuk penduduk Auroville pula, banyak pilihan yang boleh dibuat bagi mengisi kekosongan kehidupan seharian. Anda boleh memasuki bahagian arkitek dan perancangan bandar, membantu dalam "menghijaukan" bandar ini seperti menanam pokok bagi mengstabilkan ekosistem di bandar ini. Selain itu, seni dan kebudayaan juga ditawarkan di Auroville selain anda dapat memasuki bidang pendidikan seperti mengajar kanak-kanak di sini tentang subjek kehidupan.

Walaupun bandar ini dilihat seperti "old-school" tetapi kemajuan teknologi juga tidak boleh dipandang rendah. Anda boleh mengakses ke internet di bandar ini dan ia juga menekankan komunikasi dan multimedia bagi mereka yang meminati teknologi sebegini. Banyak lagi aktiviti yang ditawarkan dan anda boleh melawati laman web Auroville untuk mengetahui lebih lanjut.

UNESCO menderma sebanyak $200,000 setiap tahun dan cuba untuk melindungi hak penduduk bandar ini sejak tahun 1968. Walaupun mendapat bantuan daripada pihak luar, banyak juga masalah-masalah yang timbul kerana tiada kepimpinan atau kerajaan yang kukuh untuk terus mentadbir bandar ini.

Disebabkan ketiadaan kerajaan dan badan-badan penting seperti pihak polis, ramai juga yang mengambil kesempatan ke atas perkara ini terutama orang luar. Ada di antara mereka yang meminum arak sesuka hati kerana tiada pihak berkuasa yang akan menghalang mereka.

Walaupun Mira Alfassa mempunyai satu wawasan yang sangat idealistik tetapi ia agak sukar untuk dilaksanakan di dunia ini kerana sikap manusia yang rakus dan tamak menyebabkan keharmonian Auroville tercemar. Beberapa tahun yang lepas, terdapat kes rompak, rogol dan pembunuhan yang dilaporkan.

Pada tahun 1980, kerajaan India telah cuba untuk mengambil alih kerana banyak masalah timbul antara penduduk Auroville dan Aurobindo Society (pemilik aset bandar Auroville). Masalah sebegini hanya timbul selepas kematian Mira Alfassa dan ia telah cuba diselesaikan oleh kerajaan India. Akta Auroville 1988 telah ditubuhkan bagi melindungi hak penduduk Auroville.

Selain itu, sebuah organisasi telah ditubuhkan yang dikenali sebagai Auroville Foundation bagi mengambil alih kepimpinan bandar ini supaya tiada lagi masalah yang berlaku. Kepimpinan ini dipilih oleh kerajaan India dan ia juga memberi peluang kepada penduduk Auroville sendiri untuk terlibat dalam organisasi ini.


Sejarah Al-Quran: Dari Memori Al-Hafiz Kepada Bentuk Kitab Suci

Sebelum ini penulis ada berkongsi tentang sejarah kitab Holy Bible. Dalam artikel kali ini, penulis ingin berkongsi tentang kitab suci umat Islam pula.

Al-Quran atau Koran menurut Barat adalah kitab suci bagi umat Islam yang diturunkan kepada Nabi Muhammad S.A.W. melalui Malaikat Jibril. Al-Quran adalah kalam Allah, yakni kata-kata Allah.

Al-Quran diturunkan secara berperingkat-peringkat dalam tempoh lebih kurang 22 tahun, bermula pada sekitar bulan Ramadhan tahun 610 AD, hinggalah ke tahun kewafatan Nabi Muhammad S.A.W pada 632 AD.

Ayat pertama yang diturunkan menuntut Nabi Muhammad S.A.W untuk membaca. Surah tersebut dikenali sebagai Surah Al-Alaq. Antara kandungannya adalah:

Pada waktu ketika Al-Quran diturunkan, Nabi Muhammad S.A.W. membuat pengaturan istimewa bagi memastikan ayat-ayat suci ini ditulis.

Walaupun baginda sendiri tidak boleh menulis mahupun membaca, baginda melafazkan ayat-ayat suci ini dan mengarahkan penyalin-penyalin menulis wahyu ini ke atas apa-apa bahan yang ada, termasuklah pada dahan-dahan pokok, batu, kulit dan tulang.

Penyalin ini kemudiannya akan membaca semula penulisan tersebut kepada baginda bagi menyemak sekiranya berlaku apa-apa kesilapan.

Setiap kali ayat-ayat atau surah baharu diturunkan, Nabi Muhammad S.A.W. akan mengarahkan penyalin untuk menambah ke wahyu tersebut ke dalam teks sedia ada.

Pada ketika kewafatan baginda, seluruh Al-Quran telah berjaya disalin sepenuhnya dalam bentuk penulisan. Namun, ia bukan dalam bentuk buku. Ianya direkodkan pada medium-medium yang berlainan, dan disimpan oleh para sahabat Rasul Allah itu.

Ketika baginda masih hidup dan selepas kewafatan baginda, adalah menjadi suatu kebiasaan untuk umat Islam pada ketika itu untuk menghafal ayat-ayat Al-Quran yang diturunkan kerana masih belum wujud al-Quran dalam bentuk kitab seperti hari ini.

Walaupun bukan semua umat Islam menghafal keseluruhan Al-Quran, terdapat beratus-ratus para sahabat baginda yang menghafal kesemuanya. Kebanyakan umat Islam pada ketika itu mempunyai rekod peribadi penulisan Al-Quran pada pelbagai bahan.

10 tahun selepas Hijrah (632 AD), ramai daripada penyalin-penyalin dan mereka yang alim telah terbunuh Perang Yamama.

Masyarakat meratapi kehilangan pejuang-pejuang Islam ini, namun mereka juga risau tentang pemeliharaan jangka panjang ayat-ayat Al-Quran.

Menyedari bahawa kalam Allah ini perlu dijaga dengan baik, Khalifah Abu Bakr mengarahkan kesemua salinan Al-Quran dikumpul dan disusun.

Projek ini telah diatur dan diselia oleh salah seorang orang penting dalam penyalinan sebelum ini, iaitu Zayd bin Thabit.

Proses penyusunan dan kompilasi Al-Quran daripada salinan-salinan sedia ada dilakukan dalam 4 langkah:

Kaedah pengesahan dan penyemakan semula lebih daripada satu sumber telah dilakukan dengan berhati-hati.

Tujuan kaedah ini adalah untuk menghasilkan sebuah dokumen yang tersusun di mana keseluruhan masyarakat boleh membuat rujukan dan pengesahan sebagai sebuah sumber yang boleh dipercayai.

Teks lengkap Al-Quran ini kemudiannya disimpan oleh Khalifah Abu Bakr dan diserahkan kepada khalifah berikutnya, iaitu Umar Al-Khattab.

Selepas Khalifah Umar Al-Khattab meninggal dunia, teks tersebut diserahkan pula kepada anak perempuan beliau iaitu Hafsah (balu Nabi Muhammad S.A.W.).

Apabila Islam mula tersebar ke seluruh semenanjung Arab, makin ramai orang mula memeluk agama tersebut, dan ada sebahagian daripadanya yang berasal daripada Empayar Parsi dan Byzantine.

Ramai daripada mualaf (mereka yang baru memeluk Islam) ini tidak bercakap bahasa Arab kerana bahasa tersebut bukanlah bahasa ibunda mereka.

Ada juga yang boleh berbahasa Arab, namun dengan dialek tersendiri dan sebutan yang berbeza daripada kaum-kaum di Makkah dan Madinah. Disebabkan perbezaan ini, berlaku pertikaian tentang sebutan yang betul dalam pembacaan Al-Quran.

Khalifah Uthman bin Affan adalah individu yang bertanggungjawab memastikan bacaan Al-Quran dalam sebutan yang betul dan standard.

Langkah pertama yang diambil beliau adalah meminjam teks Al-Quran yang telah disusun sebelum ini daripada Hafsah.

Sebuah jawatankuasa penyalin yang diwujudkan sebelum ini telah ditugaskan untuk membuat transkrip-transkrip daripada salinan asal dan memastikan urutan surah yang betul.

Apabila transkrip salinan asal ini selesai, Khalifah Uthman mengarahkan kesemua transkrip lain untuk dihapuskan bagi memastikan hanya satu standard Al-Quran digunakan oleh generasi mendatang.

Al-Quran yang digunakan sehingga hari ini adalah daripada versi Uthmani. Kompilasi versi tersebut selesai dalam tempoh kurang daripada 20 tahun selepas kewafatan Nabi Muhammad S.A.W..

Tidak lama kemudian, terdapat sedikit penambahan dibuat dalam skrip bahasa Arab, iaitu penggunaan titik-titik dan tanda-tanda diakritik bagi memudahkan mereka yang bukan berbangsa Arab untuk membaca.

Namun, teks dan isi Al-Quran tetap sama dan tidak pernah berubah walau sedikitpun sejak ia diturunkan kepada Nabi Muhammad S.A.W. oleh Malaikat Jibril daripada Allah S.W.T..


6 Anime Yang Menjadi Nostalgia Bagi Bayi Kelahiran 1990an

Senarai ini adalah berdasarkan pendapat peribadi penulis. Zaman sekolah rendah dahulu, penulis 'terpaksa' ponteng sekolah bagi menonton rancangan-rancangan anime bersiri ini kerana negeri tempat penulis bersekolah tidak cuti pada hari Ahad.

Sabtu dan Ahad adalah hari yang paling dinanti-nantikan oleh penulis kerana kesemua anime ini akan ditayangkan dan penulis berasa sayang untuk terlepas walaupun satu episod.

Semuanya kini hanyalah suatu kenangan, dan apabila mendengar lagu pembukaan siri-siri anime ini, penulis berasa sangat nostalgia mengenangkan zaman kanak-kanak dahulu.

Sekiranya anda bersetuju dengan senarai ini, kongsikan artikel ini bersama rakan-rakan anda. Semoga perkongsian ini bermanfaat.

Bishoujo Senshi Sailor Moon membawa maksud 'Gadis Muda Pahlawan & Pelayar Bulan Yang Cantik', yang secara rasmi terjemahannya adalah 'Penjaga Pelayar Bulan Yang Cantik', atau turut dikenali sebagai Sailor Moon.

Sailor berkisar tentang gadis berkepala angin yang bernama Usagi, dan rakan-rakannya iaitu Ami, Rei, Makato, dan Minako. Menggunakan kuasa istimewa, mereka mampu berubah menjadi Sailor Soldiers.

Masing-masing berubah menjadi Sailor Moon, Sailor Mercury, Sailor Mars, Sailor Jupiter dan Sailor Venus. Mereka berjuang demi cinta dan ingin menuntut keadilan daripada minions The Dark Kingom yang jahat.

Perjuangan mereka dibantu dengan nasihat 2 ekor kucing yang boleh bercakap, iaitu Luna dan Artemis. Mereka turut dibantu oleh Tuxedo Mask yang misteri.

Siri anime televisyen Jepun ini mula ditayangkan dari 7 Mac 1992 hingga 8 Februari 1997 di Asahi Television. Siri ini mempunyai 200 buah episod, tiga filem, 3 episod istimewa dan 5 episod memorial.

Sebelum ditayangkan di televisyen, Sailor Moon adalah siri manga hasil lakaran dan plot oleh Naoko Takeuchi, seorang pelukis manga terkenal.

Rurouni Kenshin: Meiji Swordsman Romantic Story, yang turut dikenali sebagai Rurouni Kenshin, atau Samurai X.

Samurai X mengisahkan seorang bekas pembunuh upahan dari Bakumatsu, iaitu Hitokiri Battosai pada tahun ke-11 era pemerintahan Maharaja Meiji (1878) di Jepun.

Selepas selesai tugasnya membunuh Bakufu (atau Shōgun - diktator tentera Jepun), Hitokiri menghilangkan diri daripada masyarakat untuk menjadi Himura Kenshin, seorang pahlawan pedang yang melindungi rakyat Jepun.

KManga ini mula diterbitkan dalam Weekly Shōnen Jump dari 25 April 1994 hinggalah 4 November 1999. Hasil kerja lengkap Nobuhiro Watsuki ini terdiri daripada 28 jilid.

Studio Gallop, Studio Deen dan SPE Visual works kemudiannya telah mengadaptasikan manga ini kepada siri anime televisyen. Siri ini ditayangkan di Jepun dari 10 Januari 1996 hinggalah 8 September 1998.

Pada tahun 1996, sebuah permainan digital telah dicipta oleh 3 orang sahabat, iaitu Akihiro Yokoi, Aki Maita dan Takeichi Hongo. Permainan tersebut adalah sebuah Tamagotchi.

Tamagotchi menjadi inspirasi kepada permainan digital Digimon, singkatan bagi Digital Monster. Digimon mula dijual di pasaran pada Jun 1997 dan mendapat sambutan yang amat menggalakkan oleh kanak-kanak seluruh dunia, termasuklah di Malaysia.

Pada 7 Mac 1999, sebuah siri anime pertama Digimon mula ditayangkan di Jepun. Pada awalnya, Digimon Adventure sepatutnya dijadikan sebuah filem pendek, namun selepas siap papan cerita, terdapat permintaan pula terhadap rancangan televisyen untuk kanak-kanak.

Digimon Adventure mengisahkan sekumpulan kanak-kanak seramai 7 orang yang mengembara ke Dunia Digital (DigiWorld) ketika menghadiri kem musim panas. Dunia tersebut dihuni oleh Digimon.

Mereka dapat mengembara ke DigiWorld kerana mereka adalah 'kanak-kanak terpilih' bagi menyelamatkan kedua DigiWorld dan dunia sebenar daripada kejahatan.

Antara watak penting dalam anime ini adalah Taichi 'Tai' Yagami 'Kamiya', Yamato 'Matt' Ishida, Sora Takenouchi, Koushiro 'Izzy' Izumi, Mimi Tachikawa, Joe Kido, and Takeru 'T.K.' Takaishi.

Doraemon adalah antara anime yang paling popular di seluruh dunia dan sepanjang zaman, bukan sahaja dalam kalangan mereka yang lahir pada tahun 1990an, malah popular antara yang lahir pada 1970an dan 1980an, serta kanak-kanak hari ini.

Doraemon bermula sebagai sebuah siri manga hasil tulisan dan ilustrasi sepenuhnya oleh Fujiko F. Fujio. Siri ini kemudiannya telah diadaptasi menjadi sebuah anime yang berjaya, dan sebagai sebuah rangkaian media.

Doraemon mengisahkan tentang seekor robot kucing yang bernama Doraemon, yang kembali ke masa lampau dari abad ke-22 bagi membantu seorang kanak-kanak pra-remaja yang bernama Nobita Nobi.

Nobita adalah seorang budak lelaki yang mempunyai masalah pelajaran, serta kerap kali dibuli oleh rakan-rakannya, dan selalu berada dalam emosi yang tidak stabil.

Doraemon dihantar oleh salah cucu cicit Nobita bagi melindungi dan membimbingnya. Kucing robot ini mempunyai sebuah poket yang mengandungi gajet-gajet dari masa depan. Antaranya termasuklah Take-Koputa dan Pintu Suka Hati.

Antara watak penting lain dalam anime Doraemon adalah Shizuka, Suneo dan Giant.

Manga Doraemon mula diterbitkan pada Disember 1969 dalam 6 buah majalah bulanan kanak-kanak di bawah syarikat Shogakukan.

Pada tahun 1973, Nippon Television telah menghasilkan sebuah anime Doraemon. Namun, anime ini hanya ditayangkan dalam tempoh yang singkat.

Doraemon kemudiannya kekal eksklusif dalam bentuk manga sehinggalah tahun 1979 apabila sebuah syarikat animasi yang baru ditubuhkan mendapat hak untuk menghasilkan anime berkenaan. Syarikat tersebut adalah Shin-Ei Animation, hari ini dikenali sebagai TV Asahi.

Penerbitan Manga berlangsung dari 15 Disember 1969 hinggalah 23 Jun 1996. Penerbitan dalam bentuk anime pula berlansung dari tahun 1979 hinggalah 25 Mac 2005.

Slam Dunk adalah siri manga yang ditulis dan diilustrasikan oleh Takehiko Inoue tentang sebuah pasukan bola keranjang dari Shōhoku High School. Manga Slam Dunk mula diterbitkan dari 1 Oktober 1990 hinggalah 17 Jun 1996.

Watak utama Slam Dunk adalah Hanamichi Sakuragi, seorang pelajar nakal dan ketua sebuah geng. Sakuragi sangat tidak popular dalam kalangan pelajar perempuan, dan lamaran cintanya pernah ditolak sebanyak 50 kali oleh mereka.

Pada tahun pertamanya di Shohoku High School, dia bertemu dengan Haruko Akagi, seorang gadis cantik yang menjadi impiannya. Sakuragi berasa seronok dengan Haruko kerana dia tidak takut dengannya seperti gadis-gadis lain.

Haruko adalah individu yang bertanggungjawab memperkenalkan Sakuragi kepada pasukan bola keranjang sekolah selepas melihat betapa atletiknya lelaki itu.

Dalam pasukan yang sama, terdapat seorang lelaki yang bernama Kaede Rukawa yang menjadi pesaing dalam pasukan tersebut, serta pesaing cinta terhadap Haruko.

Slam Dunk telah diadaptasi menjadi sebuah anime bersiri oleh Toei Animation. Anime tersebut ditayangkan di seluruh dunia, dan mendapat sambutan yang sangat menggalakkan terutamanya dari peminat di Jepun, negara-negara Asia lain serta Eropah.

Siri anime Slam Dunk terdiri daripad 101 episod. Ia pertama kali ditayangkan pada 16 Oktober 1993 hingga 23 Mac 1996 di Jepun.

Dragon Ball adalah sebuah francais media Jepun yang dihasilkan oleh Akira Toriyama. Manga ini ditulis dan diilustrasikan sepenuhnya oleh Toriyama, dan telah disirikan dalam Weekly Shōnen Jump antara tahun 1984 hingga 1995.

Kisah Dragon Ball diinspirasikan dari novel China klasik iaitu Journey to the West. Siri ini mengisahkan tentang seorang protagonis yang bernama Son Goku. Ia berkisar tentang watak Goku dari kanak-kanak hinggalah dewasa, yang sentiasa berlatih dalam seni mempertahankan diri.

Goku juga mengembara dunia bagi mencari 7 buah orb yang dikenali sebagai Dragon Balls. Orb ini berupaya memanggil naga yang boleh menjadikan apa-apa permintaan menjadi kenyataan apabila kesemua 7 orb disatukan.

Sepanjang pengembaraannya, Goku mendapat ramai kawan dan melalui pelbagai pertarungan dengan musuh-musuhnya yang turut mempunyai objektif yang sama iaitu mencari Dragon Balls.

Manga Dragon Ball telah diadaptasikan kepada 2 siri anime oleh Toei Animation, dan keduanya ditayangkan bersama antara tahun 1986 hinggalah 1996.

Secara keseluruhannya, studio ini telah menghasilkan sebanyak 19 animasi file dan 3 rancangan televisyen istimewa tentang Dragon Ball, dan juga 2 buah sekuel bersiri iaitu Dragon Ball GT (1996 - 1997) dan Dragon Ball Super (2015 - kini).


10 Model Hot Wheels Paling Mahal Pernah Dihasilkan

Hot Wheels bukanlah sejenis permainan kanak-kanak yang terlalu mahal, dengan harga yang boleh dikatakan mampu milik, Hot Wheels boleh didapati dalam pelbagai model dan warna untuk dijadikan koleksi. Dengan Hot Wheels, kanak-kanak boleh berimaginasi dan mencipta pengembaraan mereka sendiri dengan trak besar berwarna hijau atau kereta lumba berwarna kuning, sebagai contoh.Namun, sesetengah model Hot Wheels yang lebih lama usianya atau yang jarang- jarang dikeluarkan boleh menjadi lebih mahal. Bagi pengumpul barang-barang unik, ia bukan sekadar barang permainan biasa, malah Hot Wheels adalah koleksi yang boleh mencecah ribuan ringgit, tambahan jika mereka memiliki model-model yang mungkin hanya terdapat beberapa unit sahaja di dunia ini. Mungkin model-model seperti ini tidak sesuai untuk digunakan pada trek perlumbaan mini anda!

Berikut adalah 10 model Hot Wheels termahal yang pernah dikeluarkan

Apa yang membuatkan model ini sangat bernilai adalah warna ungunya. Kebanyakan model lain untuk Olds 442 dikeluarkan dengan warna 'magenta' - yang lebih terarah kepada merah jambu berbanding ungu - dan hanya sedikit model berwarna ungu seperti ini masih wujud dengan kondisi terbaik. Harganya? Sekitar $1400 (RM 5511.64) sehingga $2000 (RM 7,874.87)

Pada asalnya, model Hot Wheel ini hanya boleh didapati di Eropah. Walaupun dibuat di Hong Kong, kebanyakan model ini dijual di Jerman dan United Kingdom. Model ini juga mempunyai ruang dalam yang berbeza dan tiada cermin tingkap plastik seperti model-model Volkswagen lain yang biasa. Disebabkan perbezaannya dengan model-model lain, bahagian-bahagiannya tidak boleh ditukar dengan versi Amerika untuk kenderaan ini.

Biasanya, model ini didatangkan dengan warna biru atau aqua(biru kehijauan). Ada juga yang berwarna oren, merah, hijau dan copper(coklat kemerahan), tetapi jarang-jarang dijumpai. Jika anda ingin memilikinya, harganya adalah sekitar $1500(RM5,905.98).

Lagenda mengatakan model ini adalah Hot Wheel pertama yang telah dihasilkan dan mungkin sukar didapati di pasar-pasar karat, atau dalam pek lepuh. Jika anda terjumpa model ini untuk dijual, dianggarkan anda perlu membayar sebanyak $2500(RM9,842.73)

Berdasarkan kiraan terakhir, kurang dari 10 unit bagi model 1970 Red Baron ini dikatakan masih wujud. Model ini tidak pernah dijual secara meluas dan hanya dikeluarkan sebagai prototaip. Jika anda terjumpa model ini, anda mungkin perlu membelanjakan sebanyak $3000(RM11,809.86) untuk ditambah ke dalam koleksi anda.Sejarah kereta ini juga menarik. Diinspirasikan oleh juruterbang tempur Jerman pada Perang Dunia Pertama, Manfred von Richthofen (lebih dikenali sebagai Red Baron), model Hot Wheel ini direka untuk kelihatan seperti kapal terbang perang Perang Dunia Pertama jika dilihat dari banyak sudut.

Dilaporkan hanya 12 unit bagi model ini pernah dihasilkan, menjadikannya mungkin model Hot Wheel paling sukar didapati pada 1990-an. Model ini dikeluarkan dengan nombor pengumpul '271' yang dicetak di atas kertas biru pada peknya. Sehingga April 2016, hanya enam unit dijumpai dan tiada sebarang variasi untuk model ini. Oleh itu, jumlah yang dianggarkan bagi model Hot Wheel ini adalah $3500(RM13,781.95)Sekiranya anda terjumpa kereta yang kelihatan seperti model ini di stor anda, anda perlukan peknya yang telah ditanda untuk membuktikan nilainya.

Model ini, yang secara eksklusifnya boleh didapati di United kingdom, hanya dikeluarkan dalam warna biru dan pada asalnya dijual sebagai sebahagian daripada "Exclusive Racing Car Series"Apa yang membuatkan model ini sangat bernilai adalah pelekat Ed Shaver. Shaver ialah seorang 'serviceman' dari Amerika yang berpusat di United Kingdom dan Mattel (yang berjaya membuatkan Hot Wheels) menaja kerjaya 'Drag Racing' yang diceburinya. Sebahagian daripada model ini diedarkan di litar perlumbaan di mana Shaver berlumba dan turut diedarkan di dalam promosi penghantaran kotak makanan. Hanya sedikit model ini yang masih wujud pada hari ini dan bernilai sekitar $4000(RM15,748.22)

Model ini sangat unik hanya disebabkan oleh perkataan 'mad.' Mad Maverick adalah nama asalnya, tetapi kemudian ditukar kepada Mighty Maverick. Ketika ini, hanya terdapat empat unit edisi Mad Maverick yang diketahui masih wujud, - dua unit berwarna biru, satu unit berwarna ungu, dan satu unit masih yang masih belum dipasang dan belum diberikan warna - dan nilainya sukar untuk diduga.

The Rodger Dodger adalah model biasa bagi Hot Wheel 'muscle car' dan dengan carian di eBay, ia akan mencadangkan model berwarna merah, kuning dan ungu. Namun, model yang berwarna biru, jarang didapati kerana hanya terdapat tujuh unit yang dihasilkan sebagai edisi istimewa Rodger Dodger, dikeluarkan pada pertengahan 1970-an. Model berwarna biru juga mungkin hanya eksklusif untuk United Kingdom.Apa yang aneh adalah, seorang lelaki bernama Bob Parker berurus niaga dengan pengumpul-pengumpul di England dan menerima dua Rodger Dodger berwarna biru di dalam kotak pertama yang diterimanya. Beliau terus meminta lebih banyak dan menerima lima unit lagi lalu dijualkan kesemua tujuh unit tersebut kepada pengumpul di Amerika. Mungkin mengagak beliau akan mendapat bayaran yang tinggi, beliau tidak menyimpan satu unit pon untuk dirinya sendiri. Jika anda menjumpai satu unit model ini dijual secara 'online,' anda memerlukan $8000(RM31,495.22) berdasarkan rekod jualannya sebelum ini.

1968 “Cheetah” Base Python Hot Wheel mendapat namanya dari buatan logam dari Hong Kong. Satu isu yang membuatkannya unik adalah model ini yang kini dikenali sebagai Python - berkongsi nama tersebut dengan model Corvette, 'Cobra Killer' milik eksekutif General Motors, Bill Thomas.

Hasilnya, hanya sedikit model ini yang dihasilkan sebelum namanya ditukar, dan kesemuanya berwarna merah. Hanya beberapa unit boleh didapati dan berharga sekitar $10,000(RM39,371.55) atau lebih.

Hanya terdapat satu unit bagi model 1969 Pink Rear-Loading Volkswagen Beach Bomb ini yang dihasilkan sebagai prototaip pada tahun 1969. Dimiliki oleh Bruce Pascal - yang mungkin memiliki koleksi Hot Wheels terbanyak dan paling bernilai di dunia.

Ia menampilkan papan luncur air di bahagian belakang yang dimasukkan melalui tingkap belakang. Untuk versi alternatif yang dikeluarkan, papan luncur air tersebut diletakkan di bahagian tepi.

Model ini tidak pernah dikeluarkan sebagai produksi kerana ia dikatakan terlalu sempit untuk dimuatkan pada litar Hot Wheels Super Charger. Hasilnya, keseluruhan bahagian model ini telah dimansuhkan oleh Mattel. Mengikut laporan, Pascal telah membeli model ini dengan harga yang sangat tinggi, $72,000(RM253,860.83) - menjadikannya koleksi paling mahal dalam senarai ini. Turut dilaporkan terdapat unit kedua bagi model ini namun tiada fakta mengenainya yang disahkan.

Bonus: Mungkin model ini adalah model yang paling unik dan menarik pernah dihasilkan dan hanya terdapat di Malaysia sahaja. Harganya? Tidak dapat dipastikan.


Bandar Zabul di Iran : Bandar Paling Tinggi Pencemaran di Dunia

Jika selama ini gelaran bandar paling tercemar di dunia di pegang oleh beberapa bandar di India, kini gelaran ini sudah pun bertukar tangan.

Mempunyai satu kitaran cuaca yang menyukarkan kehidupan penduduk di sana yang dinamakan 'angin 120 hari', bandar Zabul di Iran adalah bandar paling tercemar di dunia dengan kadar indeks pencemaran 217 berbanding pencabar terdekatnya yang 'hanya' mempunyai kadar 176.

Kajian World Health Organizations dalam indeks udara mendapati udara di Zabul mempunyai kadar partikel dan zarah halus sebesar 2.5 mikron paling banyak dalam udara akibat fenomena 'angin 120 hari' yang akan menjejaskan tahap kesihatan penduduk di sana pada tahap yang kritikal.

Zabul yang terletak bersebelahan dengan sempadan Afghanistan, mempunyai kepadatan penduduk seramai 130 ribu orang. Pada mulanya, bandar tersebut dinamakan Sistan namun ditukar semasa era pemerintahan Reza Shah Pahlavi.

Percayakah anda Zabul adalah tempat yang dipercayai animasi pertama di dunia dilukis, apabila pengkaji menjumpai perlatan-peralatan seperti mangkuk yang berusia lebih 5000 tahun yang memaparkan seekor kambing sedang berjalan?

Mempunyai suhu yang mampu mencapai 40 darjah celcius, bandar Zabul mula ditinggalkan selepas salah satu kawasan takungan airnya, Tasik Hamoun mula kering. Tasik Hamoun pada awalnya menjadi pusat aktiviti penduduk sebagai sumber air tetapi lama kelamaan, airnya mulai surut sehinggakan luas tasik itu semakin mengecil.

Pasir-pasir daripada kawasan tasik itu yang telah kering mula diterbangkan ke udara sehingga mengganggu rutin harian orang ramai.

Sekolah pejabat kerajaan terpaksa ditutup, topeng-topeng percuma terpaksa diedarkan kepada orang ramai bagi melindungi pernafasan. Bagaimanapun, itu tidak banyak membantu.

500 orang dilaporkan menghidap tuberculosis setiap tahun akibat pencemaran. Jumlah penduduk Zabul juga semakin lama semakin berkurangan. 700 ribu peluang pekerjaan terpaksa ditutup dengan 300 kampung yang ada di sana, mengalami migrasi penduduk ke daerah lain.

Ribut yang melanda Zabul dan sebahagian daripada Afghanistan ini memang dahsyat kesannya hidupan manusia. Berlangsung selama 4 bulan tanpa henti daripada bulan Mei sehinggalah pertengahan September, daripada selatan Khorasan sehinggalah ke arah Sistan.

Ribut ini mempunyai pergerakan yang sama sepanjang ia berlangsung dan mampu mencapai kelajuan biasa 30-40km/j. Bagaimanapun, ada ketikanya ribut tersebut mampu mencapai kelajuan lebih daripada 100km/j.

Bersama dengan ribut ini diterbangkan sekali partikel-partikel halus yang mempunyai sifat menghakis sehingga mampu merosakkan bangunan dan kediaman, sedikit demi sedikit serta mampu merosakkan saluran air bersih.

Bagi membantu penduduk, semua bangunan yang dibina disitu pada bahagian dinding yang akan mengadap angin tidak akan dipasangkan tingkap atau pintu bagi mengukuhkan strukturnya.

Banyak pendapat mengatakan kurangnya perhatian dalam pembangunan banyak menyebabkan kerosakan pada muka bumi Iran sehinggakan masalah pencemaran di Iran berada pada tahap yang agak kritikal.

Secara purata menurut data rasmi negara Iran, seorang rakyat mereka meninggal setiap 2 jam akibat pencemaran di Tehran, ibu negara Iran. Peningkatan jumlah kenderaan yang mendadak akibat import masuk serta industri kenderaan tempatan menyumbang kepada kadar pencemaran teruk di Iran, sehinggakan banyak bandar Iran tersenarai sebagai bandar paling teruk pencemarannya.

Perkara ini bukanlah kali pertama berlaku di Iran. Ahvaz, bandar yang dinobatkan paling teruk pencemarannya pada tahun 2015 oleh WHO mengalami banyak masalah berkenaan pencemaran yang turut sama berpunca daripada perancangan pembangunan yang tidak mengambil peduli tentang kesannya pada alam sekitar.

Pembinaan empangan yang membuatkan banyak kawasan-kawasan tadahan air kering serta pembinaan kilang-kilang petrokimia di Ahvaz, menyebabkan angin dengan mudah menerbangkan habuk-habuk yang tidak mampu dilihat dengan mata kasar yang sebelum ini ditapis oleh kawasan tadahan air. Apabila habuk-habuk ini berkumpul pada satu tempat dan kawasan tersebut mengalami hujan pula, proses itu akan menukarkan pasir dan habuk tadi menjadi lumpur yang mampu merosakkan pelbagai sistem sedia ada.

Peristiwa sama yang turut sama berlaku di Zabul dan Ahvaz ini turut sama berlaku di beberapa daerah lain, diburukkan lagi dengan fenomena-fenomena semulajadi seperti angin 120 hari ini.

Pengkritik mempersoalkan rancangan kerajaan Iran yang dilihat terlalu cepat mahu membangunkan sesuatu infrastruktur tanpa melakukan kajian terhadap kesan buruknya terlebih dahulu.

Kini banyak kawasan di Iran mengalami masalah pencemaran udara, ribut pasir, tanah mendap serta tasik dan sungai yang semakin mengering, yang membawa Iran kepada satu fenomena yang dinamakan 'desertification', di mana kawasan mula hilang sumber air, bertukar menjadi kering dengan hidupan di sekelilingnya juga mengalami kepupusan.

Pada 2016, pihak UNESCO menamakan Tasik Hamoun yang berkeluasan 4000km persegi merentasi negara Iran dan Afghanistan, sebagai salah satu kawasan simpanan biosfera. Itu adalah langkah awal bagi melindungi tasik tersebut daripada terus diabaikan, ekoran kepentingannya kepada penduduk setempat dua negara tersebut.

Harapan kami agar pengiktirafan itu sedikit sebanyak dapat membantu memperbaiki kualiti hidup penduduk Zabul yang pasti sukar hidup dalam suasanan udara yang disedut, mampu meragut nyawa.


5 Permainan Merbahaya Yang Pernah Dihasilkan Untuk Kanak-Kanak

Sebagai ibu bapa, kita biasanya akan membelikan permainan buat anak-anak agar mereka dapat bermain. Permainan kanak-kanak yang berkualiti juga berperanan membantu meningkatkan pemikiran kreatif dan imaginasi anak-anak.

Selain itu, permainan yang dibeli semestinya yang sesuai dengan umur anak-anak. Sebagai contoh, sekiranya anak-anak masih terlalu kecil tetapi anda bercadang membelikan mereka permainan LEGO, bolehlah beli LEGO versi Jumbo yang bersaiz lebih besar untuk mengelakkan risiko tercekik permainan tersebut.

Setiap kali membeli permainan juga, biasakan membaca had umur permainan tersebut dan label-label amaran yang disertakan pada bungkusan permainan yang dibeli. Kali ini, iluminasi ingin berkongsi 5 permainan yang paling merbahaya pernah dihasilkan untuk kanak-kanak.

Permainan yang dihasilkan dan dijual pada tahun 1950-an ini mungkin merupakan permainan yang paling bahaya dalam senarai ini. Permainan ini bertujuan untuk memupuk minat kanak-kanak terhadap sains. Malangnya, set permainan ini menggunakan Uranium, iaitu satu bahan radioaktif yang sangat merbahaya kepada manusia.

Setiap set permainan ini datang dengan 3 set barangan yang mengandungi uranium pada konsentrasi yang berlainan. Selain itu, disertakan juga Geiger Counter, iaitu satu alat untuk mengukur tahap radiasi yang diterima. Permainan ini telah dihentikan daripada jualan serta merta.

Gilbert Glass Blowing merupakan satu lagi set permainan kanak-kanak berkonsepkan sains. Permainan ini juga dijual sekitar tahun 1950-an dimana kanak-kanak boleh membuat pelbagai eksperimen pada kaca seperti memanaskannya, mencairkannya dan sebagainya.

Permainan ini tersangatlah bahaya kerana risiko kecederaan dan kebakaran yang boleh diterima. Eksperimen yang merbahaya seperti ini sama sekali tidak sesuai untuk permainan dan mestilah dilakukan di kawasan yang selamat dan terkawal seperti dalam makmal.

Aqua Dots merupakan antara permainan kanak-kanak yang popular di luar negara pada tahun 2007. Setiap set permainan ini disertakan dengan manik-manik kecil berwarna warni dan boleh disusun pelbagai bentuk mengikut kreativiti kanak-kanak. Setelah disusun di atas kertas mengikut rekabentuk yang diingini, anda hanya perlu meletakkan sedikit air ke atasnya.

Tindakbalas air dan gam yang terdapat pada manik-manik ini akan melekatkannya antara satu sama lain. Tiada apa yang nampak bahaya. Malangnya, terdapat beberapa kes yang dilaporkan bahawa kanak-kanak yang tertelan manik-manik ini telah jatuh koma dan muntah-muntah. Hasil kajian yang dibuat kemudiannya menemui bahan kimia  gamma-hydroxybutyrate (GHB), iaitu sejenis dadah. Pengedar permainan ini telah menyalahkan vendor yang menghasilkan permainan tersebut yang berasal dari China.

Permainan ini diinspirasikan daripada filem popular CSI: Crime Scene Investigation. Set permainan ini mengajak kanak-kanak untuk memainkan watak sebagai seorang detektif dimana mereka boleh mengesan cap jari menggunakan serbuk khas dan berus yang disertakan dengannya.

Walau bagaimanapun, terdapat isu dengan serbuk khas yang digunakan dalam set permainan ini. Menurut ujikaji, ianya mengandungi kandungan asbestos yang tinggi. Isu keselamatan ini telah dibangkitkan pada bulan November 2017 dan tidak lama kemudian penjualannya telah dihentikan serta merta.

Pelampung? Ya, pada 2009 4 juta unit pelampung kanak-kanak keluaran syarikat Aqua-Leisure telah ditarik balik daripada pasaran kerana isu keselamatan. Walaupun pelampung ini bertujuan untuk memudahkan kanak-kanak kecil terapung, ianya boleh membahayakan keselamatan mereka sekiranya ia mudah terkoyak.

Itulah yang berlaku apabila 30 kanak-kanak dilaporkan mati lepas akibat terjatuh daripada pelampung ini. Menurut laporan, bahagian bawah pelampung ini didakwa mudah terkoyak dan akibatnya, jualannya terpaksa dihentikan serta merta. Walaupun kes ini melibatkan pelampung keluaran syarikat Aqua-Leisure, tidak mustahil perkara sama boleh berlaku untuk pelampung keluaran syarikat lain.

Kepada ibu bapa, pastikan anda sentiasa memantau anak-anak mandi di kolam renang walaupun mereka menggunakan pelampung.


Sejarah Ringkas & Padat Tentang Empayar Turki Uthmaniyah

Empayar Turki Uthmaniyah (Ottoman Empire) bertahan selama 623 tahun dari 1299 hinggalah 1922, menguasai kawasan yang sangat luas di sekitar Laut Mediterranean.

Pada masa yang berlainan ketika kewujudannya selama lebih 6 abad, empayar ini pernah menguasai kawasan di sepanjang Lembah Sungai Nil dan Pantai Laut Merah.

Kuasanya juga tersebar di utara ke Eropah, hanya berhenti kerana mereka gagal menakluki Vienna. Ke barat daya, pengaruh Empayar Uthmaniyah turut sampai sejauh Morocco.

Penaklukan oleh Empayar Uthmaniyah mencapai kemuncak pada sekitar tahun 1700, pada ketika pengaruh empayar meliputi kawasan yang paling luas sepanjang kewujudannya.

Empayar Uthmaniyah dinamakan bersempena Osman I. Tarikh lahir baginda tidak diketahui, dan baginda meninggal dunia sama ada pada tahun 1323 atau 1324. Baginda mentadbir sebuah wilayah kecil di Bithynia semasa hayat baginda. Bithynia adalah sebuah kawasan di barat daya Laut Hitam di Turki hari ini.

Anak Osman, Orhan berjaya menguasai Bursa di Anatolia pada tahun 1326 dan menjadikannya ibu negeri.

Anak Orhan, Sultan Murad I yang memerintah empayar ini sejak 1362 meninggal dunia pada tahun 1389 dalam Perang Kosovo. Peperangan ini membolehkan Empayar Uthmaniyah mendominasikan Serbia dan sebagai batu loncatan untuk meluaskan pengaruh ke Eropah.

Pada tahun 1396, tentera Uthmaniyah di bawah kuasa Sultan Bayezid I bertembung dengan tentera Salib di Kubu Danube di Nicopolis, Bulgaria. Tentera Salib berjaya ditewaskan, dan pengaruh Empayar Uthmaniyah berkembang melalui penguasaan wilayah Balkan.

Timur, seorang pemimpin berdarah Turco-Mongol telah menceroboh empayar ini dari timur dan mengalahkan Sultan Bayezid I dalam Perang Ankara pada tahun 1402.

Kekalahan ini mengakibatkan perang saudara dalam kalangan anak-anak Bayezid selama 10 tahun bagi merebut takhta. Empayar Uthmaniyah juga hilang penguasaan di wilayah Balkan.

Pertelingkahan dan perang saudara antara anak-anak Bayezid I akhirnya berjaya diselesaikan dan Empayar Uthmaniyah melalui Sultan Murad II berjaya menguasai semula wilayah Balkan antara tahun 1430 sehingga 1450.

Antara peperangan yang penting dalam sejarah empayar ini adalah Perang Varna pada tahun 1444 dengan kekalahan tentera Wallachian. Perang Kosovo Ke-2 pada tahun 1448 juga penting untuk Empayar Uthmaniyah.

Anak lelaki Sultan Murad II, iaitu Sultan Mehmed (Mehmed the Conquerer) berjaya mengalahkan Empayar Byzantin dan menguasai Constantinople (Istanbul) pada 29 Mei 1453 ketika berusia 21 tahun.

Pada awal kurun ke-15, Sultan Selim I berjaya meluaskan pengaruh Empayar Uthmaniyah ke Mesir sepanjang Laut Merah hingga ke Parsi.

Pada tahun 1521, Sultan Suleiman I (Suleiman the Magnificient) berjaya menguasai Belgrade dan menakluki wilayah di selatan dan tengah Hungary. Baginda cuba mengepung Vienna pada tahun 1529 namun gagal untuk mengambil alih bandar tersebut.

Pada tahun 1535, baginda berjaya menakluki Baghdad dan turut menguasai Mesopotamia dan sebahagian wilayah Caucasus. Beliau bekerjasama dengan Perancis melawan Empayar Roman di Hapsburgs dan bersaing dengan Portugal untuk menguasai Somalia dan Horn of Africa.

Empayar Uthmaniyah mula goyah sejak permulaan Perang Dunia Pertama lagi. Empayar ini menyertai perang tersebut pada tahun 1914 bersama pihak Kuasa Pusat (Jerman, Austria-Hungary), namun tewas pada tahun 1918.

Akibat kekalahan tersebut, Empayar Uthmaniyah dipaksa menandatangani perjanjian damai, yang mana empayar berkenaan jatuh ke tangan Britain, Perancis, Greece dan Rusia.

Empayar Uthmaniyah berakhir secara rasmi pada tahun 1922 apabila Kesultanan Uthmaniyah telah dihapuskan. Turki diisytiharkan sebagai sebuah republik pada tahun berikutnya.


Ini sebabnya kenapa negara Samoa langkau tarikh 30 Disember

Sekiranya setiap tahun anda menyambut hari lahir pada 30 December, anda bertuah. Sebab utamanya ialah, pada tahun 2011, orang yang berkongsi tarikh lahir dengan anda yang tinggal di Samoa tidak berpeluang untuk menyambut tarikh penting ini dalam hidup mereka.

Pada tahun 2011, sebuah negara bernama Samoa telah melangkau tarikh hari lahir anda ( 30 December) atas faktor ekonomi dan perdagangan. Sebelum bercerita mengenai garis waktu dan masa, kita kenalah tahu serba sedikit dahulu mengenai negara ini.

Samoa terletak di lautan pasifik, tidak jauh daripada Australia dan New Zealand. Mengikut sejarah, disebabkan kedudukan Samoa yang terlalu jauh, hanya pada tahun 1900 barulah negara tersebut dijajah oleh negara-negara eropah berkuasa besar ( sedikit lewat berbanding negara kita yang dijajah pada tahun 1511).

Pada tahun 1900, Samoa akhirnya telah dijajah oleh Jerman. Namun disebabkan peperangan dan pergolakkan yang berlaku pada tahun 1914, Samoa akhirnya jatuh ke tangan New Zealand yang merupakan negara jajahan British. Hanya pada tahun 1961 barulah Samoa merdeka.

Sejak dibangku sekolah kita belajar mengenai Garis Tarikh Antarabangsa, dimana sesiapa yang melintasi garisan ini perlu membetulkan jamnya kepada lebih sehari atau kurang sehari. Kepulauan Samoa yang terdiri daripada Samoa dan Samoa Amerika terletak di antara garisan ini. Jadi, mereka perlu untuk memilih waktu negara mereka.

Disebabkan perdagangan Kepulauan Samoa ( Samoa dan Samoa Amerika) dan hubungan ekonomi yang rapat dengan California, Amerika Syarikat, negara ini telah termakan dengan pujuk rayu pedagang Amerika pada ketika itu. Lalu, pada tahun 1892, kepulauan ini telah menukar waktu menjadi 3 jam sahaja di belakang California.

Tetapi, seiring dengan waktu, Samoa telah menjalinkan hubungan perdagangan yang rapat dengan Australia dan New Zealand. Namun, disebabkan perbezaan masa, hubungan perdagangan hanya boleh dilakukan sebanyak 3 atau 4 hari seminggu.

Akhirnya selepas bersabar selama 119 tahun, Samoa menukar zon waktunya daripada UTC -11 kepada UTC +13, sekaligus memudahkan semua urusan jual beli dengan rakan perdagangan barunya. Tetapi kesannya, negara ini terpaksa melangkau hari Jumaat, 30 Disember 2011.

Namun, Samoa Amerika tetap mengekalkan zon waktu mereka yang lama, sejajar dengan tarikh Amerika. Disebabkan sekarang Samoa dan Samoa Amerika merupakan dua buah negara yang mempunyai zon waktu berbeza, Garis Tarikh antarabangsa kini memotong antara kedua-dua negara tersebut.

Garis Tarikh Antarabangsa hanyalah garis yang direka oleh manusia. Sekiranya kita berdiri diantara Samoa dan Samoa Amerika, memang kita tidak nampak garis itu dengan mata kasar. Namun, garis yang hanya wujud diatas peta ini sebenarnya membenarkan kita untuk merentas masa macam dalam filem Hollywood. Bayangkan sekiranya anda tinggal di Samoa pada 1 Januari, anda boleh langkah ke pulau sebelah sana ( Samoa Amerika) dan anda berada pada 31 Disember. Menarik, bukan?


Kembara Masa (Time Travel): Mengarut Atau Realiti Yang Belum Tercapai?

Penulis gemar menonton kisah Doraemon semasa kecil. Kadang kala, penulis tertanya-tanya apakah kemungkinan untuk kembali ke masa lampau menggunakan mesin masa seperti yang dilakukan oleh Doraemon, Nobita dan rakan-rakan?

Malah, penulis teringin untuk kembara ke masa depan untuk melihat apakah keputusan PRU ke-14? Adakah berlaku pertukaran kerajaan atau tidak. Mungkin suatu hari nanti sains dan teknologi bakal mengubah semua ini.

Anda sentiasa mengembara ke masa hadapan. Itulah sifat ruang dan masa. Ini adalah sebab mengapa anda selalu ingat masa yang telah berlalu berbanding masa depan.

Masa depan tidak boleh diramal, kerana ia belum berlaku, namun anda sentiasa bergerak ke masa depan pada setiap masa.

Sekiranya anda mahu mempercepatkan proses masa, ingin melihat lebih jauh ke masa depan, atau ingin merasai kejadian lebih awal berbanding mereka yang berada di sekeliling anda, bagaimana untuk mencapainya?

Ini mungkin soalan yang selalu bermain di minda anda. Buat masa ini, adalah mustahil untuk manusia membina mesin masa.

Anda mungkin tidak tahu bahawa adalah tidak mustahil untuk mempercepatkan perjalanan masa. Tetapi, ianya hanya boleh berlaku dengan kecepatan masa yang sangat sedikit.

Buat masa ini, tidak ramai yang mempunyai pengalaman seperti ini, kecuali angkasawan yang pernah mengembara di luar permukaan Bumi ke angkasa.

Adakah manusia mampu mencapai tempoh kecepatan perjalanan masa yang lebih lama? Yakni, mengembara ke masa depan yang lebih jauh?

Dari segi teori, ianya adalah tidak mustahil. Menurut teori Einstein iaitu special relativity, perjalanan masa adalah relatif kepada kelajuan sesuatu objek.

Semakin laju sesuatu objek bergerak melalui ruang masa, semakin perlahan masa berlalu berbanding objek lain yang bergerak pada kadar yang lebih perlahan.

Satu contoh klasik mengenai kembara ke masa depan adalah paradoks kembar. Ambil sepasang kembar, Alif dan Sajat, masing-masing berumur 20 tahun. Kedua-duanya berasal dari Bumi.

Pada suatu hari, Alif berlepas ke angkasa untuk perjalanan selama 5 tahun, dan kapal angkasa bergerak pada kelajuan hampir kelajuan cahaya.

Apabila tamat perjalanan selama 5 tahun, usia Alif ketika pulang ke Bumi adalah 25 tahun. Walaubagaimanapun, Sajat yang menetap di Bumi pula sudah berumur 95 tahun.

Alif hanya mengalami perubahan masa selama 5 tahun, namun beliau pulang ke Bumi yang masanya sudah berlalu selama 75 tahun.

Jadi, boleh dikatakan bahawa Alif sudah berjaya mengembara ke masa depan. Semuanya adalah relatif.

Bergerak pada kelajuan yang hampir sama dengan kelajuan cahaya boleh melambatkan pergerakan masa yang dirasakan seseorang. Medan graviti yang sangat kuat berupaya mempunyai kesan yang sama.

Graviti bukan sahaja memberi kesan kepada pergerakan ruang, ia juga memberi kesan kepada aliran masa. Masa berlalu lebih perlahan bagi seseorang pemerhati yang berada di dalam objek yang kuat gravitinya.

Angkasawan di International Space Station (ISS) merasai pengalaman kombinasi kesan-kesan ini, walaupun pada kadar yang lebih rendah.

Memandangkan mereka bergerak pada kelajuan yang agak pantas mengelilingi Bumi (suatu objek besar dengan graviti yang kuat), masa berlalu lebih perlahan bagi mereka berbanding manusia lain di Bumi.

Perbezaan masa antara angkasawan di ISS dan manusia di Bumi adalah kurang dari sesaat selama tempoh mereka di angkasa. Namun, ianya tetap suatu perbezaan, dan boleh dikira.

Sekiranya kita mampu mencipta suatu kenderaan atau alat atau suatu cara untuk bergerak pada kelajuan cahaya, berkemungkinan besar kita boleh mengembara ke masa depan.

Tidak seperti kembara ke masa depan, kembara ke masa lalu adalah sesuatu yang mustahil. Bayangkan sekiranya ianya boleh dilakukan, pasti akan memberi kesan yang pelik kepada masa semasa.

Cuba pertimbangkan paradoks popular ini iaitu 'kembali ke masa lalu dan bunuh datuk anda'. Sekiranya anda berjaya melakukannya, bagaimana pula dengan kewujudan anda?

Darah datuk anda mengalir dalam darah anda. Jadi, sekiranya anda tidak wujud, bagaimana anda boleh pulang ke masa lampau untuk membunuh datuk anda?

Pengembaraan ke masa lampau dilihat mustahil untuk dicapai kerana segalanya telah berlaku, dan paradoks datuk seperti di atas bukanlah suatu bukti, tetapi boleh diambil sebagai suatu logik yang masuk akal.

Pengembaraan ke masa hadapan pula, bukanlah sesuatu yang mudah untuk dicapai namun ia tidak mustahil. Terdapat beberapa teori untuk kembara masa contohnya melalui black hole atau warp drive seperti dalam filem Star Trek.

Mesin masa dalam anime Doraemon mempamerkan pengembaraan ke masa lampau dan hadapan, dan kemudian kembali ke masa semasa. Sekiranya kita mengambil kira sains, hal ini sangatlah mustahil untuk berlaku.

Penulis bukanlah seorang pengkaji Al-Quran atau mempunyai pengetahuan yang mengenai ilmu agama dan sebagainya, namun berdasarkan ayat ini, kita boleh membuat kesimpulan bahawa masa tidak dapat diulang kerana itulah kita sentiasa berada dalam kerugian. Wallahualam.


Ambidextrous : Hanya 1% penduduk dunia ini memilikinya

Ambidextrous dikenali sebagai dwicekatan yang bermaksud seseorang itu mampu menggunakan tangan kanan dan kiri dengan begitu cekap sekali. Terdapat sedikit orang sahaja sebenarnya yang mempunyai kebolehan ini. Istilah ambidextrous ini berasal daripada bahasa latin iaitu ambi yang bermaksud keduanya dan dexter bermaksud baik. Menulis menggunakan kedua dua belah tangan dengan baik sekali merupakan salah satu kemahiran yang sangat luar biasa. Ambidextrous ditentukan berdasarkan tingkat kecekapan, kemampuan dan fleksibel dalam menggunakan tangan kiri dan tangan kanan.

Sebahagian ambidextrous ini asalnya hanya mampu menulis dengan menggunakan tangan kiri atau kidal secara dominan. Disebabkan banyak peralatan direka untuk mereka yang menggunakan tangan kanan itulah punca sebahagian daripada mereka mampu menggunakan kedua-dua belah tangan. Ia mungkin berpunca dari latihan yang berterusan sehingga otak mereka mampu mengawal tangan kanan sekaligus menjadikan mereka ini ambidextrous. Golongan ambidextrous ini hanyalah terdiri daripada 1% populasi penduduk bumi berbanding mereka yang menggunakan tangan kiri iaitu seramai 10% orang.

Kebanyakkan orang yang mampu menggunakan kedua-dua tangan ini, secara umumnya mendapat markah yang rendah dalam pelbagai bentuk ujian yang dilakukan seperti ujian kecerdasan umum sepeti  mengenal pasti skor 'sama ada tangan' sedikit lebih rendah secara umumnya dalam ujian kecerdasan umum, dan paling sering skor tersebut adalah lebih rendah dalam aritmetik,memori dan pemikiran. Satu kajian terhadap 8000 kanak-kanak berumur 7 dan 8 tahun menunjukkan bahawa terdapat 87 pelajar mempunyai masalah yang lebih ketara dalam kemahiran bahasa. Pada usia 15 dan 16 tahun, pelajar yang sama menunjukkan lebih tinggi untuk mendapat risiko ADHD iaitu Attention Deficit and Hyperactivity Disorder yang merupakan sejenis gangguan psikologi.

Menurut satu kajian daripada Merrimack College, sesetengah ambidextrous merupakan seorang yang pemarah disebabkan oleh keadaan hemisfera otak yang lebih tinggi yang terdapat pada golongan tersebut. Kajian susulan juga mendapati bahawa hubungan hemisfera yang tinggi ini berkait rapat dengan perubahan mood seseorang. Perubahan mood ditentukan berdasarkan tentang persekitaran,pemikiran dan muzik.

Walaupun terdapat penyelidikan bahawa golongan ambidextrous berisiko mengalami gangguan perkembangan, namun terdapat ramai tokoh terkenal yang terdiri daripada ambidextrous. Antara yang dilaporkan adalah tokoh selebriti dan tokoh bersejarah termasuk Leonardo da Vinci, Pete Rose, Richard Feynmen, Greg A. Harris, Michelle Kwan, Shigeru Miyamoto, Paul McCartney, Benjamin Franklin dan Harry Truman.